3 Rompakan Terbesar Dalam Sejarah Dunia

Antara jenayah yang paling dianggap sebagai sesuatu yang berani adalah rompakan, terutamanya rompakan bank. Jika di Malaysia, rompakan terbesar yang berlaku adalah yang berlaku pada 31 Ogos 1994.

Ya, pada Hari Kebangsaan, ketika semua orang sedang menyambut hari bersejarah ini dan pihak berkuasa PDRM ketika itu sibuk menjaga keselamatan. Rompakan itu dilakukan oleh penjenayah yang digelar Geng Mamak, dengan menyamar sebagai anggota polis, dan merompak emas yang bernilai RM12 juta, hanya dalam masa 20 minit.

Namun, jika nak dibandingkan dengan rompakan ini, ia tidaklah setanding dengan rompakan yang berlaku satu ketika dulu yang melibatkan hasil ratusan juta, malah berbillion ringgit. iluminasi.com ingin berkongsi dengan anda 3 rompakan terbesar yang tercatat dalam sejarah dunia.

Rompakan ini berlaku di Brazil pada hari Sabtu, 6 Ogos 2005 dan dikatakan telah dilakukan oleh hampir 25 orang, namun hanya 8 orang yang telah diberkas. Dianggarkan nilai rompakan sebanyak RM307 juta wang kertas seberat 3.5 tan yang tidak diinsuranskan dan tidak ditanda.

Dirancang dengan teliti sekali, sehingga perompak-perompak tersebut berjaya meloloskan diri tanpa dikesan oleh pihak bank dan hanya disedari pihak bank pada hari bekerja, iaitu hari Isnin, 2 hari selepas rompakan berlaku. Hanya RM25.74 juta sahaja berjaya ditemukan semula oleh pihak berkuasa sehingga hujung tahun 2005.

Operasi rompakan yang telah dirancang 3 bulan sebelumnya, dilakukan dengan menggali satu terowong bawah tanah sepanjang 78 meter, dengan keluasan segiempat 70 sentimeter sehingga ke bawah tanah kawasan bank tersebut dengan hanya 4 meter jarak dari bawah bank.

Dikatakan terowong tersebut digali dan dibina dengan baik sekali yang dilengkapi dengan pancahayaan dan pengudaraan yang sempurna.

Bagaimana mereka melakukannya? Ia seperti apa yang anda lihat di dalam filem. Mereka bermula dengan menyewa rumah di kawasan berdekatan dengan bank tersebut. Untuk tidak kelihatan curiga oleh jiran-jiran, mereka berpura-pura seperti sebuah syarikat landskap yang menjual rumput dan tumbuhan.

Apabila ditanya, jiran-jiran mengatakan mereka adalah sekumpulan 6 hingga 10 orang, namun tidak mencurigai mereka apabila melihat tanah dibawa keluar dengan jumlah yang banyak kerana mengganggap ianya merupakan urusan kerja.

Berlaku di London, England, pada 12 July 1987, yang diterajui oleh Valerio Viccei, anak seorang peguam dari Itali. Bangunan yang dikatakan bangunan paling selamat di dunia ini telah dipecah masuk oleh perompak licik yang telah menyebabkan kehilangan wang tunai, barang kemas, jongkong emas dan barangan lain bernilai RM420 juta.

2 orang lelaki dikatakan memohon untuk telah menyewa peti deposit keselamatan di Knightsbridge Safe Deposit Centre pada hari kejadian.

Selepas memujuk pengurusnya, mereka dibawa ke bilik bawah tanah yang mana mereka kemudiannya mengeluarkan pistol dan menggari dua pegawai keselamatan. 113 daripada 4,000 peti keselamatan itu telah dipecah.

Mereka kemudiannya membenarkan perompak yang lain untuk masuk dengan menggantungkan papan tanda bahawa pusat deposit itu ditutup buat sementara waktu. Namun, rompakan itu hanya disedari oleh pegawai bank yang baru sahaja menggantikan shift sebelumnya, dan terus menghubungi pihak polis.

Pada 12 Ogos 1987, beberapa daripada mereka telah ditahan ketika satu serbuan selepas diawasi untuk beberapa ketika namun tidak dapat menahan ketuanya Valerio kerana beliau telah melarikan diri ke Amerika Latin. Akhirnya beliau ditahan oleh pihak berkuasa apabila kembali ke England untuk menghantar kereta Ferrari Testatossa miliknya.

Kemudian beliau telah dihantar pulang ke Itali dan dipenjarakan di sana untuk baki tempoh. Valerio Viccei akhirnya mati ketika hari pembebasannya akibat daripada kejadian tembak menembak antara beliau, rakan jenayahnya dan pihak polis pada 29 April 2000.

Rampasan ini dianggap sebagai satu rompakan, ia juga dikhabarkan adalah "inside job" oleh Saddam Hussien.

Juga sehingga kini merupakan rompakan terbesar di dunia, pada jam 4 pagi 18 Mac 2003, iaitu beberapa jam sebelum bumi Iraq dihujani dengan peluru berpandu dan bom daripada tentera Amerika Syarikat, dianggarkan sebanyak hampir RM3.86 billion (1 Billion USD) telah dikeluarkan dari Central Bank Iraq. RM480 juta daripadanya dalam matawang Euro dan selebihnya dalam bentuk wang kertas 100USD.

Apa yang berbeza untuk kali ini ialah ianya tidak memerlukan senjata api, namun hanya memerlukan sehelai nota yang ditandatangani oleh Saddam Hussein, yang diberikan kepada gabenor bank, oleh anaknya, Qusay Hussein, ketua pasukan keselamatan Iraq.

Tindakan pengeluaran wang sebanyak itu dikatakan adalah sangat penting bagi mengelakkan ianya terjatuh ke tangan asing dan pencerobohan Amerika.

Menurut seorang pegawai bank senior yang mengetahui mengenai insiden ini, tindakan itu langsung tidak masuk akal dengan mengeluarkan wang sebanyak itu dari peti besi dan tiada siapa diberitahu ke mana wang itu akan dibawa. Namun beliau berkata, jika anda dapat perintah daripada Saddam Hussein, tiada siapa akan mempersoalkannya.

Tambahnya lagi, beliau mengetahui mengenai rampasan wang itu daripada pegawai kewangan Iraq, yang mana akhirnya diserahkan kepada anak Saddam Hussein.

Tuduhan ini telah dibandingkan dengan mafia, dan dikatakan mempergunakan hubungan kekeluargaan, serta wang tersebut akan digunakan bagi melarikan diri dan kekal berkuasa.

Tuduhan itu memberikan gambaran kepada hari terakhir pemerintahan Encik Hussein - yang, dengan penekanannya pada hubungan keluarga, telah dibandingkan dengan mafia - dan mungkin petunjuk tentang bagaimana dia bertujuan untuk membiayai melarikan diri dan bertahan dari kuasa.


4 tips elak trauma selepas terbabit dalam kemalangan

Terbabit dalam kemalangan adalah satu pengalaman yang sangat menakutkan dan boleh menyebabkan seseorang itu trauma seumur hidup dan berasa takut untuk ke mana-mana menaiki kenderaan. Oleh hal yang demikian, apa perkara yang dilakukan oleh mangsa kemalangan selepas daripada tragedi kemalangan yang dialaminya merupakan satu perkara yang amat penting kerana ia akan memberi impak yang sangat besar pada masa akan datang.

Berikut merupakan senarai perkara-perkara asas yang perlu dilakukan seseorang yang baru sahaja mengalami kemalangan :

Ini merupakan perkara yang paling penting. Anda hendaklah berjumpa dengan doktor untuk mendapatkan rawatan untuk kecederaan yang anda alami disebabkan oleh kemalangan. Anda juga perlu menjalankan pemeriksaan pada badan anda untuk menjalankan tindakan yang lebih lanjut terhadap kecederaan anda.

Elakkan daripada keluar dari rumah dalam masa terdekat dan banyakkan berehat dan tenangkan diri semasa berada di rumah. Hal ini demikian kerana, pengalaman yang anda alami semasa kemalangan yang baru sahaja berlaku akan sedikit sebanyak mengganggu fokus anda untuk membawa kederaan dan anda mungkin akan mengalami trauma semasa memandu.

Ahli keluarga merupakan orang yang paling rapat dengan kita. Luangkan masa anda bersama mereka dan mintalah nasihat atau kata-kata semangat daripada mereka. Anda akan berasa lebih tenang dan selesa ketika bersama dengan ahli keluarga anda.

Sikap negatif akan melemahkan diri dan semangat anda. Oleh hal yang demikian, tanamkan sikap positif di dalam diri anda dan kuatkan semangat anda untuk tempuhi cabaran yang baru. Anggaplah ini semua ujian daripada Tuhan untuk menguatkan kita. Jadikan ini sebagai satu dugaan untuk hidup lebih kuat dan menjadi seorang yang berjaya.


Hukum dan Hadis Mengenai Memelihara Anjing

Apabila disebut sahaja anjing, maka bermacam-macam persepsi akan timbul. Ada yang jijik melihat anjing, ada pula yang begitu mesra dengan anjing, dan ada pula orang yang apabila marah akan menggunakan perkataan ‘anjing’ sebagai salah satu kata-kata nista dan keji yang dihamburkan.

Bagi masyarakat Melayu Islam pula, anjing merupakan binatang yang paling tidak digemari dan mereka akan sedaya upaya menjauhkan diri daripada binatang tersebut. Lantaran itu boleh dikatakan masyarakat Melayu ‘tidak berani’ mendekati anjing, apa lagi menyentuhnya.

Sebenarnya, anjing sebagai binatang yang dianggap najis, termaktub di dalam hadis yang sahih. Justeru, menurut jumhur fuqahak, anjing membawa najis mughallazah. Ia berdasarkan perintah Rasulullah agar membasuh bekas yang dijilat anjing sebanyak tujuh kali dimulakan dengan air yang dicampur tanah.

Mungkin timbul persoalan mengapa Rasulullah menyuruh umatnya menggunakan tanah untuk menyuci bekas yang dijilat anjing? Hikmah yang sebenarnya, hanya Allah sahaja Maha Mengetahui. Namun, ada pendapat yang mengatakan bahawa dalam air liur anjing ada bakteria yang hanya dapat dimatikan oleh tanah yang dicampur air.

Walaupun Rasulullah mengarahkan agar membasuh bekas jilatan anjing sebanyak tujuh kali, namun ini tidak bermakna Islam menganggap anjing sebagai makhluk hina yang wajib dibenci dan dijauhi. Ini kerana Islam mengajar kita supaya mempunyai sifat rahmat di antara sesama makhluk, termasuk kepada binatang.

Walau apa pun persepsi manusia terhadap anjing, ia merupakan salah satu daripada makhluk yang diciptakan Allah di atas muka bumi ini. Sekiranya seseorang itu melakukan kebaikan pada mana-mana makhluk Allah, maka sudah tentu akan mendapat ganjaran yang besar di sisi Allah.

Dalam sebuah hadis diceritakan bagaimana seorang lelaki diampunkan dosanya kerana menolong seekor anjing yang kehausan.

Abu Hurairah berkata, Rasulullah saw bersabda, maksudnya: “Ketika seorang lelaki berjalan di suatu jalan, dia terlalu dahaga.

Tiba-tiba dia menemui sebuah perigi. Oleh kerana tiada timba untuknya menceduk air dari perigi itu, dia pun turun ke dalamnya dan meminum air sehingga puas.

Kemudian dia naik ke atas dan ternampak seekor anjing terjelir-jelir lidahnya menjilat pasir kerana tersangat dahaga. Lelaki itu berkata kepada dirinya sendirinya: Anjing ini haus seperti apa yang aku rasakan sebelum ini.

Lalu dia turun semula ke dalam perigi dan mengisi air ke dalam kasutnya. Dia memegang kasut yang dipenuhi air itu dengan mulutnya sambil memanjat naik ke atas.

Kemudian dia memberi anjing itu minum. Lantas Allah mengampunkan dosanya dan memasukkannya ke dalam syurga.”Sahabat bertanya: “Ya Rasulullah! Apakah dengan menolong haiwan kita mendapat pahala juga?”

Baginda menjawab: “Ya! Menolong setiap makhluk bernyawa akan diberi pahala.” (Hadis riwayat al-Bukhari).

Walaubagaimanapun, Islam telah menetapkan beberapa peraturan berkaitan dengan anjing ini, apatah lagi apabila ia termasuk dalam najis mughallazah.

Contohnya ialah masalah memelihara anjing, adakah ia dibenarkan oleh syara' atau tidak? Oleh itu, hendaklah dilihat maksud pemeliharaan itu sama ada untuk menjaga kemaslahatan manusia atau tidak. Jika ya, maka hukumnya boleh, dan apabila tidak, maka hukumnya haram.

Menurut Prof Dr Yusof al-Qaradhawi dalam bukunya Halal wa Haram fi al-Islam, termasuk yang dilarang oleh Nabi ialah memelihara anjing di dalam rumah tanpa ada sesuatu keperluan.

Pemeliharaan anjing tanpa sebarang keperluan dilarang kerana malaikat tidak masuk ke dalam rumah yang terdapat di dalamnya anjing.

Sabda nabi: "Malaikat tidak masuk ke dalam rumah yang ada di dalamnya anjing dan gambar" (Muttafaq 'alaih).

Daripada Ibn Umar r.a.meriwayatkan bahawa malaikat Jibril as berjanji akan datang menemui Rasulullah s.a.w. Setelah sekian lama menanti, Jibril as tidak juga muncul. Lalu Rasulullah saw pun keluar, dan baginda menemui Jibril di luar. Rasulullah mengadu akan kelewatan tibanya. Jibril menjelaskan dengan berkata: "Sesungguhnya kami tidak memasuki rumah yang ada anjing dan gambar" (Hadis riwayat al-Bukhari).

Abu Hurairah r.a mengatakan bahwa Rasulullah s.a.w bersabda, maksudnya : “Malaikat tidak akan menemani kelompok manusia yang di tengah-tengah mereka terdapat anjing". (Hadis Riwayat Muslim).

Menurut Abdul Qadir Ahmad 'Ata menerusi bukunya Haza Halal wa Haza Haram, antara sebab malaikat tidak masuk ke dalam rumah yang mempunyai anjing ialah anjing merupakan binatang yang banyak makan benda-benda kotor serta mempunyai bau yang kurang menyenangkan yang tidak disukai oleh para malaikat.

Sebahagian ulama lain pula ada yang berpendapat, bahawa hikmah dilarangnya memelihara anjing di rumah ialah apabila anjing itu menyalak, ia akan menakutkan tetamu yang berkunjung ke rumah.

Imam al-Qurtubi berkata : "Telah terjadi ikhtilaf di antara para ulama tentang sebab-sebab Malaikat Rahmat tidak memasuki rumah yang di dalamnya terdapat anjing".

Sebahagian ulama mengatakan bahawa anjing itu najis, dan ada pula yang mengatakan bahawa ada anjing yang diserupai oleh syaitan. Malaikat yang tidak memasuki rumah yang mempunyai anjing itu ialah malaikat tertentu sahaja seperti Malaikat Jibril dan Malaikat Rahmat.

Manakala malaikat-malaikat lain tetap akan masuk ke dalam rumah yang mempunyai anjing. Ini kerana terdapat nas-nas yang menunjukkan malaikat ada di mana-mana bersama anak Adam, khususnya Raqib dan 'Atid yang mencatat segala amalan manusia. Apatah lagi malaikat maut, akan masuk mana-mana rumah untuk mencabut nyawa penghuninya yang sudah sampai waktu ajalnya.

Manakala Ibnu Hajar dalam al-Fath al-Bari pula berkata : "Ungkapan malaikat tidak akan memasuki rumah ...." menunjukkan malaikat secara umum (malaikat rahmat, malaikat hafazah, dan malaikat lainnya)".

Akan tetapi pendapat yang dikemukakan oleh Ibnu Wadhdhah, Imam Al-Khatabi, dan yang lainnya mengatakan : "Kecuali malaikat hafazah, mereka tetap memasuki rumah setiap orang kerana tugas mereka adalah mendampingi manusia sehingga tidak pernah berpisah sedetik pun dengan manusia. Sedangkan yang dimaksud dengan malaikat (yang tidak memasuki rumah yang mempunyai anjing) ialah malaikat rahmat (yang suka memohon keampunan untuk manusia) bukan malaikat hafazhah yang menjaga manusia". (Lihat Sharah Shahih Muslim 14/94).

Ringkasnya, Islam melarang memelihara anjing tanpa sebarang keperluan kerana Islam merupakan agama yang mencintai kebersihan. Tambahan itu, larangan tersebut adalah kerana malaikat Rahmat tidak akan masuk kedalam rumah orang yang memelihara anjing di dalamnya.

Akan tetapi, anjing yang dipelihara kerana ada kepentingan dan maslahat bagi manusia, seperti untuk berburu, menjaga tanaman, menjaga binatang dan sebagainya adalah dikecualikan daripada larangan ini. Ini kerana terdapat hadis Rasulullah yang mengharuskannya.

Berdasarkan hadis tersebut, sebahagian ulama' fekah berpendapat bahawa larangan memelihara anjing itu hanya makruh, bukan haram, sebab kalau sesuatu yang haram, sama sekali tidak boleh dilakukan sama ada pahalanya itu berkurang atau tidak.

Justeru, al-Khattabi dan Qadhi ‘Iyad berkata, malaikat hanya tidak memasuki rumah orang yang membela anjing tanpa keperluan, tapi bagi mereka yang memelihara anjing untuk tujuan buruan, malaikat rahmat tetap masuk ke dalam rumah itu.

Namun, Imam Nawawi menyanggah pendapat ini dengan menyatakan hadis tersebut bersifat umum, jadi malaikat Rahmat tidak akan masuk ke dalam rumah yang memelihara mana-mana anjing sekalipun.

Di samping itu, terdapat hadis-hadis lain yang menerangkan tentang keharusan memelihara anjing dengan tujuan untuk pengawalan atau untuk berburu sekiranya dijaga batas-batas pergaulan dengan binatang tersebut.

Antaranya ialah: "Daripada Abu Tha'labah al-Khasyni berkata; Aku pernah bertanya: "Wahai Rasulullah, sesungguhnya kami berada di kawasan berburu, aku berburu dengan anak panahku dan dengan menggunakan anjingku yang terlatih (yang diajar) serta anjingku yang belum terlatih, manakah yang dibolehkan untukku ?"

Rasulullah saw menjawab: "apa yang telah engkau buru dengan anak panahmu dan engkau sebut nama Allah sebelumnya, makanlah. Dan yang telah engkau buru dengan anjingmu yang tidak terlatih, lalu kamu sempat menyembelihnya, maka makanlah". (Riwayat Bukhari dan Muslim)

Sehubungan dengan itu, dapat dinyatakan bahawa memelihara anjing hanya dibenarkan apabila wujud keperluan untuk menjaga maslahah manusia.

Namun begitu, sekiranya tidak didasarkan kepada apa-apa keperluan, maka pemeliharaan anjing adalah haram dan dilarang. Ini berikutan 'najis mughallazah' yang terdapat pada anjing tersebut dan kesan pemeliharaan tersebut menyebabkan malaikat Rahmat tidak memasuki rumah penghuninya.

Penulis asal : Dr Mohd Sukki Othman @ Ustaz Shauqi


6 Cara Kurangkan Sakit Gigi Tanpa Telan Ubat

Sakit gigi memang menyeksakan. Ianya berlaku apabila bahagian dalaman gigi yang dinamakan pulpa mengalami keradangan. Walaupun kesakitan itu berada di bahagian mulut, ianya boleh membuatkan seluruh badan menjadi tidak keruan dan emosi seseorang menjadi kurang stabil.

Cara dan petua terbaik untuk menyembuhkan sakit gigi tentu sekali adalah dengan berjumpa dengan doktor gigi dan mendapatkan rawatan yang sepatutnya samada gigi yang sakit itu dicabut atau ditampal.

Tetapi, kalau sakit itu datang pada masa yang kita tidak mempunyai peluang untuk berjumpa doktor gigi, bagaimana pula?

Ada juga di kalangan kita yang kurang berminat dengan ubat penahan sakit atau painkiller dan lebih suka memilih pendekatan yang lebih tradisional.

Berikut adalah beberapa cara yang boleh diambil untuk mengurangkan rasa sakit gigi sekiranya ia menyerang.

Campurkan satu sudu garam ke dalam secawan air suam dan gunakannya untuk berkumur. Gerakkkan air garam tadi ke bahagian yang sakit beberapa kali. Selepas lebih kurang 30 saat, ludahkan air garam tadi keluar. Ulang semula beberapa kali sehingga kesakitan berkurangan.

Bahagian yang sakit juga boleh dituam dengan ais yang dibalut di dalam kain. Ais tadi akan ditekan di bahagian pipi yang sakit beberapa ketika untuk memberikan rasa kebas kepada saraf yang sakit.

Ini merupakan salah satu petua tradisi yang agak popular di kalangan masyarakat kita. Caranya adalah dengan mengambil beberapa batang cengkih dan kemudiannya gigit cengkih tersebut di sekitar bahagian yang sakit.

Apabila digigit, cengkih tadi akan mengeluarkan minyak patinya yang mempunyai suatu bahan yang dinamakan eugenol, sejenis penahan sakit yang terhasil secara semulajadi. Ia akan membuatkan bahagian yang sakit itu sedikit kebas dan menghilangkan kesakitan yang menyucuk.

Selain dari cara menggigit bunga cengkih, minyak pati cengkih juga boleh digunakan dengan menitiskannya di bahagian yang sakit. Namun begitu, penggunaannya perlu diperhatikan kerana kuantiti minyak yang terlampau banyak akan membuatkan gusi dan tekak mengalami keradangan pula.

Cara ini walaupun kedengaran agak janggal, namun dikatakan agak berkesan. Ini kerana daun jambu batu tadi akan memberikan rasa kebas pada tempat yang sakit.

Daun jambu batu juga boleh direbus dan dicampurkan dengan sedikit garam. Ianya dibiarkan suam dan kemudiannya digunakan untuk berkumur.

Campuran garam dan lada hitam yang kemudiannya digaulkan dengan air untuk menghasilkan pes, dikatakan boleh juga diletak pada tempat yang sakit untuk mengurangkan rasa sakit.

Selain dari minyak pati cengkih, minyak pati vanilla juga dikatakan mempunyai kesan yang sama dengan menumpulkan kesakitan pada tempat yang dititis.

Ini mungkin sekali disebabkan oleh penggunaan eugenol hasil dari ekstrak bunga cengkih yang digunakan secara meluas dalam penghasilan ekstrak vanilla.

Walau apa pun cara yang digunakan untuk mengurangkan kesakitan, perlu diingat bahawa masalah gigi perlu dirawat dengan cara yang betul oleh doktor gigi. Semua petua ini hanya boleh mengurangkan rasa sakit, tetapi ia tidak menjamin yang kesakitan itu akan terus hilang selamanya. Ianya mungkin kembali pada bila-bila masa dan mungkin akan lebih menyeksakan daripada sebelumnya.

Sekiranya anda lebih sanggup menanggung kesakitan daripada berjumpa doktor gigi, anda mungkin sekali seorang yang mengalami odontophobia.


Frank William Abagnale : Penipu Dan Penyamar Paling Licik Dalam Sejarah Dunia

Frank William Abagnale Jr. Pastinya sesetengah daripada pembaca seperti pernah mendengar nama ini. Ya, beliau adalah watak dalam filem jenayah berdasarkan cerita sebenar yang dilakonkan semula oleh Leonardo DiCaprio iaitu "Catch Me If You Can". Beliau merupakan penjenayah yang paling terkenal dan licik dalam sejarah dunia dalam bidang penyamaran dan pemalsuan. Usia muda remajanya di antara 15 hingga 21 tahun dihabiskan dengan kegiatan penipuan, pemalsuan cek, penyamar, termasuklah sebagai juruterbang, doktor, pegawai penjara guru, peguam dan guru.

Walaupun belum menjangkau usia 21 tahun namun beliau sudah 2 kali meloloskan diri ketika dibawah pengawasan pihak polis, sekali ketika  Beliau bijak memanipulasi kelemahan sekuriti sedia ada pada ketika itu dan menggunakan kekacakan paras rupanya serta pujuk rayunya untuk mendapatkan apa yang dimahunya.

Oleh kerana kepintarannya yang tiada tandingan dalam bidang pemalsuan pada ketika itu, beliau hanya menghabiskan masa selama 5 tahun di dalam penjara dan sebelum diambil bekerja oleh kerajaan Amerika Syarikat. Kini beliau adalah seorang ahli perniagaan dengan menubuhkan sebuah syarikat perundingan penipuan kewangan, Abagnale & Associates. Beliau juga bertugas sebagai konsultan dan tenaga pengajar di akademi FBI.

Frank William Abagnale Jr dilahirkan pada 27 April 1948 di New York, Amerika Syarikat. Ibu dan bapanya bercerai ketika beliau berusia 14 tahun. Frank menjadikan bapanya yang kaya sebagai idola namun itu tidak membuatkan bapanya mendapat pengecualian daripada kegiatan penipuannya. Beliau memulakan karier jenayahnya dengan menjadikan bapaya sebagai mangsa pertamanya di mana kad kredit yang diberikan bapanya bagi kegunaan perbelanjaan pergi balik kerja digunakan beliau untuk membeli barangan aksesori kereta seperti tayar dan bateri. Barangan tersebut kemudiannya dijualkan kembali bagi mendapatkan wang tunai yang menyebabkan kerugian kepada bapanya sebanyak RM14,600 ketika itu, yang bernilai RM116,000 pada 2017.

Antara penipuan awal oleh Frank adalah dengan menipu pihak bank. Beliau telah melakukan penipuan dengan membuka beberapa akaun bank menggunakan identiti palsu yang dihasilkannya. Beliau kemudiannya menulis cek dari satu akaun bank kepada akaun yang lain yang mana kesemua akaun tersebut tidak mempunyai simpanan. Seperti dalam filem tersebut, beliau juga telah menghasilkan salinan cek gaji dan mendepositkan ke dalam beberapa akaun bank, kemudian mengeluarkan wang daripada akaun tersebut. Dengan kemahiran dan ketelitian yang tinggi dalam menghasilkan cek-cek tersebut, tiada siapa pun yang dapat mengecam bahawa cek tersebut adalah palsu sehinggalah disedari oleh pihak bank.

Pada zaman itu, syarikat penerbangan dan juga syarikat sewa kereta (seperti United Airlines dan Hertz) biasanya akan memasukkan wang kutipan harian ke dalam sebuah bag "zip up" dan mendepositkannya ke dalam "drop box" di lapangan terbang, dan perkara itu disedari oleh Frank. Beliau yang tidak menyangkakan usaha penipuan itu akan membuahkan hasil, telah melakukan penyamaran sebagai seorang pengawal keselamatan dengan menggunakan kostum yang dibelinya. Untuk mengambil alih wang yang akan dimasukkan ke dalam drop box tersebut, Frank meletakkan papan tanda pada kotak tersebut mengatakan "Perkhidmatan tergendala, sila depositkan wang kepada pengawal keselamatan yang bertugas". Tertipu dengan papan tanda itu, syarikat-syarikat itu lalu menyerahkan wang tersebut kepada Frank.

Impian Frank untuk mengembara ke serata tempat dengan percuma direalisasikannya dengan satu muslihat yang sangat unik dan berisiko tinggi, iaitu menyamar sebagai juruterbang di syarikat penerbangan Pan American World Airways. Seperti memalsukan cek, kali ini beliau memalsukan pula lesen juruterbang dan mendapatkan pakaian seragam dengan menipu pihak syarikat tersebut dengan memberitahu bahawa beliau juruterbang yang kehilangan pakaian seragamnya ketika dihantar ke dobi. Frank telah terbang melebihi 250 penerbangan sejauh 1.6 juta kilometer ketika diantara usia 16 hingga 18 tahun, menurut Pan Am.

Bukan itu sahaja, beliau juga telah terbang ke 26 buah negara, namun bukan sebagai juruterbang tetapi hanya menumpang penerbangan tersebut dengan alasan mahu ke lapangan terbang tersebut untuk bertugas. Beliau menerima segala kelebihan yang dinikmati oleh seorang juruterbang iaitu penginapan hotel dan makanan percuma yang dibayar oleh pihak syarikat.Menurut Frank, beliau pernah sekali memandu sebuah pesawat dalam ketinggian 9,100 meter dari aras laut setelah berkali-kali ditawarkan oleh juruterbang sebenar. Namun beliau yang tidak tahu cara memandu kapal terbang hanya mengaktifkan mod autopilot.

Setelah bertahun menyamar sebagai juruterbang, Frank hampir-hampir diberkas ketika sedang menurunkan penumpang di New Orleans dan memperlahankan kegiatan jenayahnya dengan tinggal buat sementara waktu di Georgia. Di sini, beliau menyamar pula menjadi seorang ketua doktor pediatrik menggunakan nama Frank Williams. Sebelum diterima masuk menjadi doktor, Frank berkawan dengan seorang doktor sebenar yang kebetulan tinggal di apartment yang sama dengannya. Ketika itu hospital tersebut sedang mencari doktor penyelia bagi doktor pelatih, jadi Frank bersetuju untuk bekerja di situ kerana tiada siapa yang mahu menjambil jawatan itu.

Disebabkan tugas seorang penyelia tidaklah begitu banyak melakukan kerja-kerja doktor sebenar, jadi ia amat mudah bagi Frank. Beliau hanya menyerahkan dan menyuruh doktor-doktor pelatih mengendalikan kes-kes lewat malam. Penyamaran beliau hampir terbongkar dalam satu insiden di mana beliau tidak mengetahui apa yang diberitahu oleh jururawat dengan mengatakan "blue baby yang menyebabkan seirabg bayi hampir mati kerana kekurangan oksigen. Oleh kerana risaukan nyawa yang mungkin melayang akibat perbuatannya, Frank akhirnya berhenti daripada menyamar sebagai seorang doktor.

Untuk menyamar sebagai seorang peguam, Frank telah memalsukan transkrip daripada Harvard University, yang mana ketika itu beliau masih menyamar sebagai juruterbang. Salah seorang daripada pramugari telah memperkenalkan Frank kepada rakannya yang merupakan seorang peguam, selepas Frank memberitahunya bahawa beliau adalah pelajar di Harvard Law School. Peguam itu memberitahu bahawa mereka memerlukan ramai peguam ketika itu. Frank yang hanya berusia 19 tahun, mengambil peperiksaan bar namun gagal dua. Beliau memberitahu bahawa beliau lulus untuk cubaan kali ketiga selepas bertungkus lumus mengulangkaji selama 8 minggu. Frank kemudiannnya diterima bekerja di pejabat Louisiana State Attorney General.

Kerjanya sebagai seorang peguam hanyalah menjadi "budak suruhan" yang disuruh untuk membuat kopi dan menghantar buku kepada pegawai atasan, yang diceritakan di dalam buku biografinya. Tetapi kerjayanya sebagai seorang peguam tidak bertahan lama apabila beliau ditanya oleh pegawai atasannya mengenai zaman pembelajarannya di Harvard University, dan beliau tidak dapat menjawab. Curiga dengan perlakuan Frank, peguam tersebut menyelidik latar belakang Frank yang menyebabkan Frank meletak jawatan 8 bulan selepas menyamar sebagai seorang peguam.

Walaupun dakwaan Frank ini disangkal oleh pihak universiti itu sendiri, namun Frank memberitahu media bahawa beliau pernah bekerja sebagai pembantu pensyarah sosiologi di Brigham Young University menggunakan nama Frank Adams. Beliau bekerja di situ selama satu penggal.

Sepandai-pandai tupai melompat, akhirnya jatuh ke tanah juga. Ketika berusia 21 tahun, setelah bertahun dicari oleh pihak berkuasa dan 12 buah negara yang menjadi mangsanya jenayahnya, Frank Abagnale akhirnya berjaya diberkas. Beliau diberkas ketika berada di Montpellier, Perancis selepas diberitahu pihak polis oleh bekas kekasihnya yang merupakan seorang pramugari Air France. Beliau dijatuhkan hukuman penjara satu tahun di penjara Perpignan, Perancis, namun hukuman itu dikurangkan kepada 6 bulan, selepas dibicarakan.

Selepas menjalani hukuman tersebut, beliau diekstradisi ke Sweden untuk dibicarakan atas dakwaan pemalsuannya, dan hampir-hampir dakwaan ke atas beliau digugurkan. Ianya disebabkan peguambelanya telah berhujah mengatakan Frank bukannya memalsukan cek tetapi menghasilkan cek palsu. Namun beliau tidak terlepas kerana dakwaan itu kemudiannya ditukar menjadi dakwaan penipuan dan penyelewengan. Sekali lagi Frank didapati bersalah dan dijatuhkan hukuman 6 bulan penjara di Malmo, Sweden. Beliau kemudiannya dihantar balik ke Amerika Syarikat yang mana beliau dipenjarakan selama 12 tahun di penjara perseketuan.

Kelicikkan Frank tidak terhad kepada memalsukan dan menyamar, tetapi juga dalam meloloskan diri. Beliau telah berjaya meloloskan diri daripada pesawat yang sedang membuat pusingan di landasan, di bawah pengawasan pihak berkuasa ketika dihantar pulang ke Amerika Syarikat. Beliau kemudiannya memotong pagar kemudiannya pergi ke Grand Central Terminal. Wang yang disimpannya di peti simpanan bernilai RM86,000 telah dikeluarkannya dan menaiki tren menghala ke lapangan terbang Montreal, Canada. Beliau kemudiannya membeli tiket ke Sao Paolo, Brazil. Namun beliau tidak berjaya meloloskan diri apabila ditangkap oleh pihak polis Canada yang menunggunya di barisan masuk ke pesawat, lalu diserahkan kepada pihak berkuasa Amerika Syarikat.

Ketika berumur 23 tahun, ketika menunggu untuk dibicarakan, Frank telah dilaporkan meloloskan diri daripada pusat tahanan di Georgia. Insiden ini berlaku akibat daripada kecuaian pegawai pengawasan yang bertanggungjawab ke atas Frank, terlupa membawa dokumen tahanannya. Frank telah disalahanggap sebagai seorang ajen penyamar penjara. Frank mengaturkan langkah untuk meloloskan diri dengan menggunakan rakannya, Jean Sebring, yang berlakon sebagai tunangnya yang memberikan kad nama "Inspector C.W. Dunlap", seorang Biro Penjara. Jean memperolehi kad tersebut ketika menyamar sebagai penulis dan menemuramah pihak penjara.

Frank menggunakan kad tersebut sebagai bukti bahawa beliau sebenarnya adalah inspektor penjara. Kad nama "Sean O'Riley", seorang agen FBI yang bertanggungjawab ke atas kes Frank, juga telah dipalsukan oleh Jean dan diberikan kepada Frank yang mana digunakan beliau untuk meminta pihak penjara supaya menghubungi agen Sean O'Riley kerana mempunyai hal penting.

Pihak penjara kemudiannya menghubungi nombor yang terdapat pada kad nama agen Sean O'Riley. Nombor tersebut adalah nombor yang diletakkan sendiri oleh Jean, sebenarnya nombor telefon sebuah telefon awam di pasaraya di Atlanta. Jean yang menjawab panggilan itu telah menyamar sebagai operator FBI dan meyakinkan pihak penjara untuk membenarkan Frank untuk bertemu dengannya tanpa pengawasan, di luar kawasan tahanan. Jean kemudiannya berjumpa dengan Frank dan membawa Frank ke stesen bus. Frank menaiki bas ke New York dan kemudiannya menaiki tren ke Washington. Hampir ditahan kerana dicam oleh kerani motel, Frank menyamar sebagai agen FBI dan terlepas. Beliau masih ingin melarikan diri ke Brazil. Namun usahanya itu terkubur apabila telah ditahan oleh dua pegawai NYPD akibat kecuaiannya berjalan melepasi kereta polis yang tidak bertanda.

Disebabkan kepintaran dan kebijaksanaan Frank, beliau telah dibebaskan daripada tahanan, walaupun hanya baru menjalani hukuman kurang daripada 5 tahun daripada jumlah 12 tahun, dengan syarat bekerja untuk kerajaan tanpa gaji. Tugas beliau adalah untuk menyiasat jenayah-jenayah yang sama seperti dilakukannya sebelum ini.

Frank akhirnya dibebaskan dan menjalani kehidupan seperti biasa. Namun ia tidak semudah itu kerana banyak pekerjaan yang dilakukannya berakhir dengan dipecat selepas mengetahui rekod beliau, termasuklah tukang masak, pembantu pasaraya, dan projektor filem. Beliau kemudiannya cuba memohon kerja di bank, tetapi kali beliau berterus terang mengenai dirinya. Untuk membela dirinya dan mendapatkan kerja tersebut, beliau menawarkan untuk menunjukkan cara-cara bank selalu ditipu oleh penipu. Dengan pekerjaan ini, bermulalah karier Frank Abagnale sebagai perunding keselamatan kewangan sehingga kini.

Syarikat perunding keselamatan kewangan, Abagnale & Associates telah ditubuhkan beliau. Mereka menawarkan khidmat nasihat kepada syarikat-syarikat mengenai masalah penipuan. Selain itu, beliau juga menjadi tenaga pengajar di akademi dan pejabat-pejabat FBI. Lebih daripada 14,000 institusi menggunakan program yang dicipta oleh Frank. Kini, kekayaan Frank Abagnale dianggarkan sebanyak RM42.8 juta.


4 Cara Lajukan Laptop Anda

Komputer riba (laptop) atau komputer peribadi (PC) merupakan alat elektronik penting bagi melakukan kerja serta tugasan terutamanya bagi golongan pelajar dan mereka yang sudah bekerja.

Bagi pengguna jangka masa panjang, lambat-laun laptop atau PC anda pasti mula meragam atau dalam erti kata lain berfungsi dengan perlahan sehingga menyebabkan anda terpaksa mengambil masa yang lama untuk melunaskan tugasan yang diberi kerana ianya terasa 'berat'.

Sesiapa pun pasti mahu laptop atau PC anda bertahan  lama dan tidak cepat rosak. Oleh itu, anda perlu memberi penekanan terhadap beberapa aspek bagi memastikan prestasi komputer anda sentiasa terbaik dan memuaskan.

Kebersihan merupakan faktor utama yang menentukan sejauh mana sesebuah komputer itu mampu berfungsi dengan baik atau sebaliknya. Jika anda tidak pernah servis komputer anda, habuk yang terkumpul akan memperlahankan kelajuan kipas cooler processor berpusing. Seterusnya, processor tersebut akan mengeluarkan haba yang lebih biasa. Ia mengakibatkan komponen seperti processor akan menjadi terlalu panas (overheat). Maka, jagalah kebersihan komputer anda seperti anda menjaga kebersihan kereta atau rumah kesayangan anda.

Bagi yang tidak tahu, thermal paste merupakan cecair yang diletakkan di atas processor bagi menyejukkan processor komputer anda. Dengan kecanggihan teknologi, kini sudah ada jenis terbaru thermal paste yang berbentuk seperti getah. Thermal paste sebaiknya ditukarkan setahun sekali kerana apabila sudah kering, ianya akan mengeras dan mengakibatkan suhu processor meningkat. Jika tiada bajet, dua tahun sekali pun sudah memadai bagi tujuan penjagaan suhu processor.

Untuk senang faham, aliran udara (air flow) amat penting bagi mengekalkan suhu rumah anda supaya sentiasa berada dalam keadaan dingin. Jika tidak, anda pasti akan berasa panas setiap kali cuaca panas terik. Perkara sama juga yang berlaku semasa suhu komputer anda panas, ia pasti akan mempengaruhi kesemua komponen di dalamnya terutamanya motherboard. Ini juga sebab mengapa setiap kali komputer anda panas, anda akan rasa sedikit lag pada komputer tersebut.

Dengan ini, pengurusan air flow sesebuah komputer merupakan kunci kepada jangka hayatnya yang panjang. Kipas casing komputer dibuat supaya ada aliran keluar masuk angin. Kalau nak berjimat, anda boleh gunakan dua kipas yang dapat dibeli dengan harga murah.

Ramai di antara kita yang mengambil remeh soal penyusunan fail. Jangan terkejut, jika ada yang ruangan desktop mereka dipenuhi dengan fail sehingga tiada ruang kosong langsung. Bukan tidak boleh, cuma berpada-padalah dengan meletakkan fail yang penting sahaja. Fail-fail selain dari itu bolehlah diletakkan di 'My Documents' atau di partition lain seperti D,E,F dan sebagainya. Jika tidak, komputer anda akan menjadi berat untuk load kesemua fail tersebut semasa proses booting windows. Pun begitu, ini cuma saranan sahaja supaya tidak mengganggu windows partition. Selebihnya, terpulang kepada anda sendiri.

Sekiranya anda seorang yang pemalas dan tidak yakin untuk mencuba kesemua tips di atas, anda boleh hantar sahaja komputer anda di kedai komputer. Beritahu juruteknik kedai tersebut yang anda mahu servis komputer dan segalanya akan menjadi tanggungjawab mereka untuk uruskan. Secara asasnya, apa yang mereka akan buat ialah membersihkan habuk di dalam komputer, menggantikan thermal paste sekiranya perlu dan melakukan sedikit ujian prestasi (performance test) pada komputer anda. Jumlah caj yang dikenakan di setiap kedai boleh jadi berbeza. Untuk itu, buatlah pilihan yang tepat sebelum menghantar komputer kesayangan anda ke mana-mana kedai.

Artikel olahan ini adalah perkongsian dengan keizinan dari seorang juruteknik komputer persendirian, Mohamad Taufik bin Jabir.


Ketahui Hak Majikan Sekiranya Pembantu Rumah Bermasalah

Sering kali kita dengar dan baca kisah pembantu rumah bermasalah. Ada yang lari dari rumah, ada yang mencuri, ada juga yang mendera anak majikan. Jika dibandingkan dengan pembantu rumah dari era 80-an dan 90-an, rata-rata pembantu rumah kini kerap benar menimbulkan kesulitan pada majikan.

Jika anda pernah atau sedang mengalami masalah seperti ini, boleh baca panduan berikut yang telah dikongsi oleh saudara Shamsul Qamar yang merupakan seorang peguam dari The Chambers of Shamsul Qamar. Pihak Iluminasi telahpun mendapatkan keizinan beliau untuk menerbitkan semula artikel tersebut di sini.

Setiap urusan yang melalui agensi berdaftar sewajibnya mempunyai kontrak yang jelas. Fahami hak-hak anda jika agensi/pembantu rumah tidak memenuhi kehendak kontrak tersebut.

1. Kenalpasti agensi tersebut samada berdaftar atau tidak. Anda boleh rujuk ke persatuan agensi pembantu rumah bertauliah seperti MAMA atau PIKAP untuk menyemak status agensi tersebut. Lazimnya mereka akan memastikan agensi ini mematuhi kriteria yang ditetapkan Kementerian Sumber Manusia.

2. Pastikan anda tahu pemilik agensi tersebut dan dapatkan personal contact untuk rujukan jika terdapat isu di kemudian hari berkaitan dengan kontrak. Tak kurang juga agensi yang "fly by the night" dan cuba memanipulasi sistem yang sedia ada.

3. Jika terdapat perlanggaran kontrak, anda boleh ambil tindakan di bawah undang-undang kontrak. Setidak-tidaknya anda boleh menuntut gantirugi dan memohon untuk agensi tersebut disenaraihitamkan oleh imigresen Malaysia.

4. Sekiranya terdapat isu jenayah seperti kecurian atau mencederakan ahli keluarga anda, terus laporkan kepada pihak polis untuk siasatan selanjutnya. Tindakan mengambil video live untuk diviralkan hanyalah sekadar untuk kepuasan diri. Hati-hati jika anda pula dianggap menfitnah atau menceroboh privasi jika tuduhan tersebut tidak benar. Jangan sesekali mengambil undang-undang di tangan sendiri!

5. Jika pembantu rumah lari, sepatutnya agensi harus bertanggungjawab sepenuhnya memandangkan kontrak adalah antara anda dan agensi dan kebiasaannya adalah 2 tahun. Pastikan kontrak tersebut jelas tentang perkara ini. Lapor kepada polis dan terus buat laporan kepada imigresen untuk menyenaraihitamkan pembantu tersebut.

6. Ada juga agensi yang menawarkan kontrak pembantu rumah tempatan. Pastikan agensi adalah entiti yang sah dan mempunyai lesen berkaitan, jika ada. Ia sama juga seperti kontrak perkhidmatan yang lain di mana seharusnya agensi bertanggungjawab sepenuhnya sepanjang tempoh kontrak. Jika ada elemen penipuan, terus lapor kepada polis beserta dengan nama pemilik untuk siasatan selanjutnya.

Jangan sesekali berurusan dengan agensi untuk mengambil pembantu rumah yang "illegal". Dari segi undang-undang kontrak itu adalah TIDAK SAH sama sekali dan anda tidak dilindungi oleh undang-undang jika berlaku masalah. Tidak ada guna apa saja kontrak yang anda tandatangani jika ia adalah kontrak tak sah!

Nah, sekarang anda tahu apa tindakan wajar yang perlu diambil. Elakkan buat video viral. Kelak memakan diri sendiri.


Cara Selamatkan Diri Jika Lemas Dalam Air Dengan Tangan Dan Kaki Terikat

Bagaimana caranya untuk menyelamatkan diri jika dibuang ke laut dengan tangan dan kaki anda diikat?

Ya, ianya mungkin tidak akan pernah terjadi dalam seumur hidup anda. Tapi, bagaimana jika anda adalah orang terpilih, dan ianya berlaku. Tak rugi untuk ambil tahu manalah tahu satu hari nanti terjadi kepada anda atau orang yang tersayang.

Angkatan tentera laut Amerika bukan sahaja diajar dan dilatih cara berenang, malah cara untuk menyelamatkan dan melepaskan diri jika berhadapan dengan situasi ini. "100 Deadly Skills: The SEAL Operative's Survival Guide" adalah sebuah buku yang menerangkan cara bagaimana untuk bertahan hidup dalam situasi yang berisiko menyebabkan kematian, yang dikeluarkan oleh Clint Emerson, seorang pelatih angkatan laut Amerika.

Walaupun kebarangkalian untuk terjadi kepada kita adalah nipis, namun ianya amat bermanfaat bagi masyarakat untuk mengetahui dan mempelajari.

Diterangkan bahawa perkara yang paling penting untuk menyelamatkan diri sendiri ketika lemas adalah kawalan pernafasan. Apabila paru-paru dipenuhi udara, badan kita akan mudah terapung. Jadi, untuk mengapungkan badan adalah dengan menarik nafas sedalam-dalamnya dan lepas nafas dengan laju, dan ulang. Walaupun untuk terapung dalam air seperti air sungai atau kolam adalah lebih sukar daripada air laut, namun ia masih boleh dilakukan.

Perlu diingat, panik adalah musuh nombor satu dalam apa saja situati yang cemas, jadi, jangan panik.

1. Kekangan pergerakan dan posisi badan yang tidak betul membuatkan seseorang sukar untuk bernafas, jadi mencari posisi betul adalah langkah pertama. Dalam air yang cetek, gunakan teknik tenggelamkan dan lantunan (seperti dalam gambar) untuk keluarkan kepala anda daripada air untuk bernafas.

2. Ketika muka mengadap ke bawah, sama ada terapungkan badan setempat atau menggunakan tendangan ke belakang untuk berenang ke tepian, individu tersebut perlulah melengkungkan badannya untuk memastikan kepalanya sentiasa berada di atas permukaan air.

Namun, jika ianya berlaku di laut dalam dan bergelora, memang mustahil untuk melakukan teknik lantunan untuk keluarkan kepala dari dalam air. Jadi, teknik putaran badan penuh (rajah di bawah) membolehkan individu tersebut mengambil nafas dalam dan terus untuk bergerak ke hadapan atau ke tepian.

Dinasihatkan latihan teknik ini perlu dilatih terlebih dahulu dan latihan ini sama sekali tidak boleh dilakukan bersendirian.


10 Kereta Polis Paling Power Di Dunia

Jika anda suka menonton filem-filem aksi seperti Fast & Furious, pastinya anda meminati jentera kereta berkuasa tinggi. Kereta-kereta yang digunakan bukan sahaja mempunyai kelajuan yang tinggi, malah antara yang termahal di dunia.

Banyak juga kereta-kereta tersebut dijadikan kereta polis di beberapa buah negara maju. Ia bertujuan memastikan kereta polis dapat mengatasi kereta-kereta pesalah yang tak kurang hebatnya.

Jika di Malaysia, jentera polis yang terhebat adalah Mitsubishi Lancer Evolution X. Ia tidak dinafikan memang sangat bergaya dan berkelajuan tinggi. Namun jika hendak dibandingkan dengan negara-negara yang akan disebutkan ini, pastinya kita ketinggalan jauh di belakang.

Iluminasi.com ingin berkongsi dengan anda 10 jentera polis yang paling hebat di dunia.

Pernah menjadi kereta terlaju dan termahal di dunia, Buggati Veyron antara salah satu daripada kereta mewah polis Dubai. Juga antara salah satu kereta termahal yang digunakan oleh pihak polis dengan harga RM6.85 juta.

Jentera hebat ini mampu mencapai kelajuan 100km sejam hanya dalam masa 2.5 saat dan juga kelajuanmaksima 431km sejam, menjadikannya kereta polis terpantas di muka bumi. Tak dapat nak dibayangkan situasinya jika dikejar oleh jentera polis ini, terus menyerah diri agaknya.

Memang tak dinafikan akan berada di dalam senarai ini, kerana Jerman adalah negara yang pengeluar kereta termaju di dunia. Dengan menggunakan jentera Audi R8 sebagai kereta polis yang mampu mencapai kelajuan 100km sejam hanya dalam 3.2 saat mereka mampu mengawal keselamatan jalan raya di Jerman dengan lebih baik.

Dengan harga RM, jentera ini mampu mencapai kelajuan maksima 325km sejam dengan enjin V10 5.2 liter, kereta ini diubahsuhai oleh syarikat ABT Sportsline mengubahsuai kereta ini khas untuk kegunaan polis Jerman, daripada kuasa kuda asal iaitu 518 kepada 620 kuasa kuda. WOW!

Agak kasar permainan polis kat Itali. Kalau dulu polis Itali menggunakan kereta Lamborghini Gallardo, kini mereka dah upgrade kepada Lamborghini Huracan. Kereta ini sememangnya diubahsuai khas untuk kegunaan polis dengan kelajuan 325km sejam.

Dilengkapi dengan teknologi yang dapat merakamkan bukti dengan cepat jika berlaku apa-apa insiden, termasuk kamera video yang boleh menjejaki dan merakam mana-mana kenderaan yang dikejar.

Ia merupakan sumbangan Polis Negara Itali yang ingin membantu mencegah kemalangan dan jenayah jalan raya serta mengekalkan keselamatan jalan raya di Itali. Kalau ini caranya, memang berkesan!

Ia sebenarnya bukan lah dikategorikan sebagai kereta polis, tetapi kami masukkan juga dalam senarai ini. Ini antara kereta penguatkuasa undang-undang yang paling "gila" kami penah lihat, dah macam nak lumba Formula 1.

Dengan kelajuan mencapai 100km sejam hanya dalam 2.5 saat sahaja, sayangnya kereta ini tidak digunakan untuk mengejar pemandu yang memandu laju, tetapi digunakan untuk menyampaikan mesej supaya memandu dengan lebih selamat. Kalau digunakan untuk kejar kereta laju, memang tak kan ada yang berani bawak laju la jawabnya.

Dubai memang terkenal dengan kekayaannya, bukan sahaja kerajaan Dubai tetapi rakyatnya juga. Jadi, polis mereka juga tak terlepas daripada tempias kekayaan ini. Dengan harga RM1.6juta sebuah, Lamborghini Aventador dijadikan kereta polis untuk mengejar penjenayah jalanan yang memandu dengan laju dan bahaya. Kereta ini boleh mencapai kelajuan 350km sejam di antara kereta polis yang "gila", termasuklah McLaren MP4-12C.

Jentera polis terlaju di United Kingdom, McLaren 12C tidak dinafikan mempunyai gaya dan kelas tersendiri. Dengan enjin duo-turbo V8 3.8 liter dan kuasa kuda yang tinggi iaitu 616, ia mampu mencapai kelajuan 100km sejam hanya dalam masa 3.1 saat.

Kelajuan maksimanya iaitu 328km sejam pasti membuatkan anda berfikir banyak kali untuk memecut laju di jalan raya. Harganya yang mencecah RM1.1 juta sememangnya layak untuk berada dalam senarai ini.

Selain Lamborghini, ini antara koleksi kereta polis Dubai yang memang rare. Dengan harga RM7.7 juta sebuah, Aston Martin One-77 ini merupakan kereta polis termahal dan terhebat di dunia.

Dilengkapi dengan enjin V-12 7.3 liter yang mampu menghasilkan 750 kuasa kuda. Tak mengejukan apabila kereta ini sebenarnya disumbangkan oleh salah seorang penduduk Dubai yang kaya. Mungkin tak tahu nak buat apa dengan duit yang terlalu banyak.

Tak kurang hebat, polis Amerika Syarikat tidak mahu ketinggalan dalam senarai ini. Dengan menggunakan kereta Dodge Charger, anda sememangnya bak kata polis US, "you have the right to remain silent".

Dengan bentuknya yang nampak "ganas" dan sado, kereta ini dilengkapi enjin V8 5.7liter, dengan 370 kuasa kuda dan berkelajuan mencapai 100km sejam kurang daripada 6 saat. Cukup laju untuk mengejar anda bila-bila masa di mana saja. Pantas dan bergaya.

Anda tak percaya? Memang benar, Pasukan Polis Somerset menggunakan kereta Formula 1 Ariel Atom ini oleh pegawai trafik untuk menghalang pemandu laju dan menggalakkan penunggang motosikal untuk memperlahankan kenderaan mereka. Kereta yang dikeluarkan oleh Ariel Motor Company yang berpangkalan di Crewkerne, Somerset, England ini mencecah harga RM648,000 sebuah.

Walaupun nampak kecil dan comel, ia boleh mencapai kelajuan 96 kilometer per jam hanya dalam masa 2.5 saat sahaja dan berkelajuan maksima 250 kilometer per jam. Ia dikategorikan sebagai antara kereta polis yang terpantas di dunia.

Memang tak dapat nak berada setanding dengan kereta Polis dalam senarai ini, namun dalam hati kami ia antara yang terhebat dan kami berbangga dengan kereta polis Malaysia. Bermula dengan kereta Volvo 740 pada tahun 1980 kemudian semakin maju berubah kepada Proton Perdana pada tahun 1995, kini polis Malaysia sudah berada di tahap membanggakan dengan jentera Mitsubishi Lancer Evolution X. Dilengkapi enjin 2.0 L 4G63T I4 Turbocharged, ia mampu mencapai kelajuan 230km sejam. Malaysia Boleh!


Selalu sedu mungkin petanda anda seorang yang gelojoh

Kebiasaannya, apabila seorang bayi mengalami sedu, orang tua-tua kata itu tanda nak membesar.

Walaupun terdapat pelbagai faktor dari segi perubatan yang menjadi punca sedu, namun rata-rata sedu yang terjadi adalah disebabkan makan/minum terlalu cepat sehingga mengakibatkan perut kembung dan ketidakselesaan. Situasi ini mengecutkan diafragma yang kemudiannya akan menghasilkan sedu.

Bayangkan anda sedang berdiri untuk berucap di hadapan khalayak ramai atau sedang berada dalam bilik mesyuarat bersama bos-bos besar, apabila sedu pertama berlaku, sudah pasti anda terus berasa resah sambil berdoa agar ia tidak akan berulang. Tapi ketahuilah bahawa anda berkemungkinan besar akan 'diganggu' setiap 15 saat untuk beberapa ketika sebelum sedu itu berlalu pergi.

Hiccups merupakan penyedutan nafas secara pantas yang terjadi akibat aktiviti di bahagian otot interkostal yang terletak di antara diafragma dan tulang rusuk.

Sebenarnya ia merupakan suatu proses pernafasan biasa di mana diafragma mengecut dan otot-otot akan membantu mengepam udara ke dalam paru-paru. Tetapi apabila sedu berlaku, kontraksi ini berlaku lebih pantas dan di luar kawalan sehingga mendapat 'serangan' bertubi-tubi.

Pada masa yang sama, larinks (larynx) juga mengecut dan menutup glotis sepenuhnya. Ini sekaligus menghalang sebarang pengambilan udara yang menghasilkan bunyi kecil "hik" itu. Manakala kontraksi pantas otot pula menyebabkan sedikit sentakan (jerking) di bahagian bahu, leher dan kepala.

Seperti yang dinyatakan, sedu berpunca daripada kembung perut yang terjadi apabila seseorang makan atau minum dengan terlalu cepat. Apabila perut menjadi kembung, ia menolak kembali asid perut ke dalam esofagus yang akan menyebabkan ketidakselesaan di bahagian itu.

Ketidakselesaan itulah yang menyebabkan berlakunya kontraksi diafragma yang menghasilkan sedu. Anda boleh mengurangkan ketidakselesaan dan menghentikan sedu dengan mengurangkan kadar oksigen ataupun meninggikan kadar karbon dioksida.

Kebiasaannya sedu hanya terjadi selama beberapa minit sahaja. Walau bagaimanapun, sedu kronik yang berpanjangan sehingga berhari-hari atau berminggu-minggu juga boleh terjadi disebabkan faktor lain.

Jika anda mengalami sedu lebih daripada 2 hari, sila berjumpa doktor dengan segera. Sedu berpanjangan ini mungkin petanda anda mengalami masalah kesihatan lain yang perlu dirawat seperti kerosakan pada saraf frenik atau gangguan metabolisme. Pesakit strok atau lelah juga berisiko untuk mendapat sedu yang lebih panjang daripada biasa.

Jika anda mempunyai gas berlebihan dalam perut, anda berkemungkinan besar akan mendapat sedu. Jadi, amalkan tip berikut untuk mengelakkan sedu:

Makan perlahan-lahan ataupun kurangkan makan. Ingat, apabila anda menelan makanan, anda juga akan menambah isipadu udara dalam perut.

Minum air juga perlu dibuat dengan perlahan-lahan agar perut boleh memproses makanan pada kadar yang sepatutnya. Elakkan meminum minuman berkarbonat kerana ia hanya akan mempercepatkan penghasilan sedu.

Makanan yang terlalu panas atau pedas juga boleh merengsakan saraf frenik dan menyebabkan sedu. Pastikan suhu makanan berada pada paras normal dan tidak terlalu panas sebelum dimakan.

Terdapat ubat-ubatan yang boleh meningkatkan risiko mendapat sedu seperti kortikosteroid, ubat tahan sakit, barbiturat dan benzodiazepina.

Sekiranya mana-mana ubat menyebabkan anda mengalami sedu kronik berpanjangan, pastikan anda berbincang dengan doktor terlebih dahulu sebelum mengubah rawatan perubatan.

Terdapat pelbagai petua nenek moyang dari seluruh dunia tentang cara mengatasi sedu secara semula jadi. Ada yang menyuruh anda menahan nafas, bernafas dalam beg kertas, menyedut air batu, menggigit lemon, berkumur dan sebagainya.

Ternyata, kebanyakan tip dan petua ini sememangnya berkesan kerana ia meningkatkan paras karbon dioksida dalam badan dan mengurangkan iritasi pada saraf dan tisu.

Bernafas menggunakan beg kertas merupakan salah satu cara yang paling efektif kerana ia akan meningkatkan kadar karbon dioksida dalam paru-paru dengan pantas dan mengendurkan diafragma.

Menahan nafas juga berkesan tetapi sedu yang dialami acap kali mengganggu proses ini dan membanjiri semula paru-paru dengan oksigen.

Tak kiralah apa cara yang anda lakukan, sedu sememangnya menjengkelkan dan boleh terjadi pada bila-bila masa sebagaimana bersin terjadi. Jika anda dah cuba pelbagai cara dan sedu masih tidak hilang, bawa bertenang dan tunggu sahaja sehingga ia berlalu pergi.


Perbezaan Air Mineral, Air Minuman Dan Air Alkali?

Air mineral adalah air yang mengandungi mineral dan bahan terlarut yang lain yang akan mengubah rasanya sedikit dan memberi nilai terapeutik ke dalam air tersebut. Garam, sebatian sulfur dan gas adalah antara bahan-bahan yang boleh terlarut di dalam air. Air mineral boleh disediakan di makmal atau kilang dan ia juga boleh terhasil secara semula jadi.

Tidak seperti air minuan biasa, air mineral mengandungi mineral semula jadi yang baik. Apabila air tersebut diambil dari kawasan sungai atau tasik, air tersebut merupakan air yang kaya dengan mineral semula jadi. Ini bermaksud tidak semua air adalah air mineral, kerana air yang biasa seperti air paip tidak mengandungi mineral yang diperlukan.

Berikut merupakan antara zat yang terkandung di dalam air mineral :

Jika dibandingkan, air mineral merupakan sumber nutrient yang lebih baik berbanding air biasa. Hal ini demikian kerana kandungan yang terdapat di dalam air mineral dapat memberikan kesegaran kepada tubuh badan anda. Oleh itu, tidak hairanlah mengapa rasa air mineral sedikit berbeza dengan air minuman biasa.

Anda mungkin pernah mendengar beberapa dakwaan kesihatan mengenai air alkali. Ada yang mengatakan bahawa ia dapat membantu melambatkan proses penuaan, mengawal tahap pH badan anda, dan mencegah penyakit kronik seperti kanser. Tetapi apakah sebenarnya air alkali?

"Alkali" di dalam air alkali merujuk kepada tahap pH. Tahap pH adalah nombor yang mengukur tahap keasidan sesuatu bahan mengikut kepada skala 0-14. Sebagai contoh, sesuatu dengan pH 1 akan menjadi sangat berasid, dan sesuatu dengan pH 13 akan menjadi sangat beralkali.

Air alkali memiliki nilai alkali yang tinggi berbanding air biasa, iaitu pada pH8 atau pH9, berbanding air biasa iaitu pH7. Oleh hal yang demikian, ramai yang percaya bahawa air alkali dapat meneutralkan asid di dalam badan.

Buat masa ini, belum ada kajian yang cukup untuk memberikan kesimpulan secara menyeluruh terhadap topik ini. Namun demikian, pada tahun 2012, saintis menyatakan bahawa air alkali mempunyai kelebihan pada keadaan yang tertentu. Tamsilnya, air alkali pada pH8.8 adalah sangat berguna untuk membantu menyahaktifkan pepsin di dalam badan, sekaligus memberikan manfaat kepada orang yang menghidapi penyakit diabetes, darah tinggi dan kolestrol tinggi.


7 Spesis Ikan Paling Berbahaya Di Dunia

Jika anda seorang yang meminati aktiviti memancing, anda mungkin lebih mengetahui mengenai pelbagai jenis spesis ikan yang terdapat di dalam laut dan sungai. Biasanya, kebanyakan daripada kita hanya mengetahui spesis ikan yang kita makan dalam kehidupan seharian sahaja, tidak lebih daripada itu. Para saintis menjelaskan bahawa sehingga tahun 2010, terdapat lebih daripada 2 juta spesis hidupan laut, yang mana 15,304 daripadanya adalah ikan.

Dan di antara spesis ikan ini, terdapat ikan yang sangat merbahaya dan berpotensi membunuh, antaranya adalah ikan jerung. Masih terdapat banyak lagi jenis ikan yang sangat merbahaya di dalam laut yang tidak kita ketahui. iluminasi.com ingin berkongsi 7 spesis ikan yang paling merbahaya di dalam lautan dan sungai.

Kebanyakan daripada kita mengenali ikan ini. Ikan yang bukan sahaja dijumpai di perairan tropika dan subtropika tetapi juga air tawar dan paya, merupakan karnivor. Ciri pertahanan diri yang ada pada ikan buntal daripada pemangsa adalah keupayaan untuk mengembangkan badan, dan ini dapat menakutkan ikan lain. Dipercayai merupakan vertebrata kedua paling beracun di dunia selepas katak racun emas. Walaupun kelihatan comel, kulit dan juga duri-duri ikan ini mengandungi racun 1200 kali ganda daripada cyanide ketika mengembang yang boleh membunuh sehingga 30 manusia, membuatkan ia antara ikan paling berbahaya di dunia.

Sekali pandang pun memang dah nampak keganasan dan bahaya pada ikan ini, namun memang sukar untuk ditemui kerana ia biasanya tinggal di kawasan yang sangat dalam sedalam 2800 meter. Walaupun bersaiz kecil, maksima 30 sentimeter namun ia amat berbahaya dan agresif kerana rahangnya mempunyai taring yang sangat tajam. Menurut saintis, ia merupakan satu daripada empat populasi hidupan laut. Jika anda berpeluang untuk berhadapan dengan ikan ini, risiko untuk anda diserang adalah sangat tinggi.

Merupakan sejenis ikan yang agak pemalu, namun antara yang paling beracun di dunia. Biasanya hidup di laut Pasifik dan laut India, ia mendapat namanya disebabkan rupa bentuknya yang menyerupai batu. Sirip-siripnya yang berduri mempunyai racun yang sangat kuat dan boleh membunuh manusia yang menyentuhnya. Apa yang lebih bahaya adalah rupanya yang sukar untuk dilihat itu membuatkan anda boleh terpijak haiwan ini dan menyebabkan anda disengat.

Spesis yang biasanya dijumpai di laut dalam Atlantik dan Antartik ini bukan sahaja antara ikan yang paling berbahaya di dunia tetapi juga paling hodoh di dunia. Namanya "angler fish" digelar oleh kerana cara ikan ini yang amat bijak untuk mengumpan mangsanya dengan menarik perhatian mereka oleh cahaya yang dipancarkan daripada bahagian atas kepalanya. Ia mempunyai kebolehan untuk membuka mulutnya dengan besar untuk memakan haiwan lain yang lebih besar daripadanya. Walaupun merbahaya di lautan, ia amat digemari oleh orang Korea dan Jepun dalam hidangan makanan mereka.

Ikan yang bertaring sangat tajam dan boleh membesar sepanjang 45 sentimeter ini biasanya dijumpai di laut tropika terutamanya Laut Carribean. Tergolong dalam karnivor laut dalam, apa yang membuatkan ikan ini bahaya adalah kebolehannya untuk memecut dengan kelajuan 90 kilometer sejam dengan hanya menggerakkan ekornya dan memangsa haiwan laut lain dengan pantas. Ia masih berbahaya kepada manusia dan akan menyerang manusia walaupun tidak masuk dalam pemakanan haiwan berbahaya ini.

Ikan ini mempunyai rahang menyerupai buaya dan sangat kuat serta boleh mencapai satu setengah merta dengan berat 54 kilogram. Jika dilihat pada rupanya sahaja anda sudah boleh tahu akan bahayanya ikan ini, dan namanya diberi gelaran "tiger" kerana ikan ini merupakan spesis yang sangat ganas dan menakutkan. Merupakan jenis terbesar dalam keluarga tigerfish. Walaupun sangat berbahaya tetapi ia amat jarang dijumpai membuatkan ia tidak berada di nombor satu senarai ini.

Ikan yang sememangnya diketahui seluruk pelusuk dunia mengenai keganasannya iaitu ikan Piranha. Tiada siapa yang boleh menyangkal kedudukan ikan ini untuk berada di tangga pertama ikan paling berbahaya di dunia. Mempunyai di antara 40 hingga 60 spesis. Walaupun bertubuh kecil sebesar tapak tangan, dengan gigi yang sangat tajam, rahang yang sangat kuat serta pergerakan yang terlalu pantas, 300 ekor Piranha boleh melenyapkan segala isi pada tubuh manusia seberat 80 kilogram hanya dalam masa 5 minit. Boleh dijumpai dalam sungai air tawar di sekitar sungai Amerika Selatan seperti Amazon, Bolivia, Colombia dan banyak lagi. Kami sertakan video di mana seorang remaja di Amerika Selatan yang dipercayai telah dimakan oleh ikan pemangsa ini, bagi yang tidak kuat semangat diharap jangan menonton.


6 Motivasi Palsu Yang Boleh Musnahkan Kerjaya Anda

Apabila anda sudah menceburkan diri dalam dunia pekerjaan, kerjaya anda boleh dikatakan adalah segalanya bagi anda. Demi mengejar cita-cita dan impian anda, anda akan berusaha apa yang terdaya. Setiap peluang dan setiap kesempatan akan digunakan sebaiknya, demi menggapai kesempurnaan hidup.

Namun, ia adalah lumrah manusia untuk kita melakukan kesilapan, dan tidak ada apa yang salah dengan melakukan kesilapan. Yang penting adalah belajar dari kesilapan, dan teruskan berusaha. Namun, ada satu perkara yang lebih penting daripada belajar dari kesilapan, iaitu apa yang anda katakan kepada diri anda selepas anda melakukan kesilapan itu.

Apa yang anda katakan atau fikirkan di dalam sanubari anda itu sama ada akan menambahkan impak negatif dalam diri anda, ataupun membantu anda dalam melangkah ke depan dengan lebih kuat. Pentingnya mengetahui jangan sesekali menghukum diri anda dengan teruk jika melakukan kesilapan.

Sememangnya anda akan berasa tidak semangat selepas melakukan kesilapan dan dengan berfikiran dan berkata perkara negatif pada diri sendiri tidak akan membantu, malah merugikan diri sendiri. Ia hanya akan menghantui diri anda seterusnya menempatkan anda di suatu tempat yang sukar untuk diselamatkan, dan akhirnya menghancurkan kerjaya anda.

"Sama ada anda fikirkan yang anda boleh, atau anda tak boleh, kedua-duanya adalah betul"

Dalam artikel yang lalu, "Mengapa EQ lebih penting daripada IQ", ia sudah dibuktikan bahawa tahap EQ berperanan penting dalam menentukan kejayaan seseorang dalam hidup.

Mereka yang mempunyai tahap EQ yang tinggi mempunyai kemahiran untuk mengenalpasti emosi dan mengawal perkara negatif yang diutarakan kepada diri sendiri. Dengan ini mereka dapat mengelakkan diri mereka daripada terhalang untuk mencapai potensi diri sepenuhnnya.

iluminasi.com ingin berkongsi dengan anda 6 tanggapan atau kepercayaan toksik yang boleh merosakkan perjalanan kerjaya anda.

Ini yang paling biasa dipercaya dan ditanam dalam hati kita. Bukan sahaja dalam kerjaya, malah ketika kita di sekolah lagi sudah diterapkan kepercayaan ini, hingga ia menghantui kita di alam pekerjaan.

Jika di sekolah, kita dikatakan dan diramalkan akan berjaya dalam hidup jika mendapat semua A dalam SPM, namun hakikatnya tidak. Berapa ramai yang mendapat keputusan sederhana dan teruk dalam SPM, tetapi berjaya dalam hidup?

Jangan risau melakukan kesalahan kerana itu memang sifat kita sebagai manusia. Apabila anda menjadikan kesempurnaan itu sebagai sasaran anda, anda akan cenderung untuk dihantui oleh kegagalan, kerana setiap langkah anda akan berjaga-jaga, bagi mengelakkan kesilapan.

Akhirnya anda akan menghabiskan masa anda meratapi apa yang anda gagal utk kecapi, yang mana sepatutnya anda meraikan apa yang telah anda genggami.

Ia adalah satu kesilapan besar untuk menyalahkan takdir atas kegagalan anda. Terlalu ramai yang beranggapan takdir mereka telah ditentukan, tiada apa yang boleh mereka ubah lagi.

Sememangnya takdir anda terletak di dalam tangan anda dan bergantung kepada usaha anda. Dalam Islam, Allah telah berfirman, "Sesungguhnya Allah tidak akan mengubah nasib suatu kaum kecuali kaum itu sendiri yang mengubah apa apa yang pada diri mereka”.

Jadi, ini membuktikan bahawa anda bertanggungjawab ke atas masa depan anda. Semestinya kadang-kadang anda berada di atas, segala perkara berjalan dengan lancar, dan pasti akan ada ketika anda di bawah di mana masalah melanda tidak henti-henti, apa yang menentukan masa depan anda adalah cara anda menyelesaikan masalah tersebut dengan sebaik mungkin, bukan hanya menyerahkan kepada takdir semata-mata.

Hidup ini adalah sesuatu yang subjektif. Seperti anda menjawab pertanyaan, "Apa makanan kegemaran anda?", sudah tentunya tiada jawapan yang betul, ia bergantung kepada selera masing-masing. Begitu juga dengan kerjaya, ia adalah subjektif dan tiada istilah "tak boleh" atau "tak akan" dan juga "mesti". Ada perkara yang anda perlu buat dengan kadar sedikit, dan ada yang anda perlu letakkan usaha keras pada sesuatu.

Jika anda menetapkan yang anda tak boleh lakukan atau mesti lakukan sesuatu, ia secara tak langsung akan membuatkan diri anda terperangkap dan seolah-olah anda tidak mempunyai kawalan ke atas diri sendiri. Ia akan mengehadkan keupayaan anda dalam sesuatu kerja.

Selagi ia tidak melanggar undang-undang dan membawa kemudaratan kepada anda dan orang lain, jangan hadkan sesuatu pada diri anda.

Orang tak akan berpuas hati dengan apa sahaja yang anda lakukan. Akan sentiasa ada perkara yang tidak kena, jika anda mengambil pendapat orang lain dalam menilai diri anda.

Tak kisahlah apa pun yang orang fikir dan katakan, apa yang pasti adalah anda tak akan sebaik atau seburuk yang mereka katakan. Hanya anda sahaja boleh menilai diri anda kerana tiada siapa melalui hidup anda, melainkan anda.

Memang mustahil untuk hentikan apa yang orang lain katakan tentang anda, yang anda boleh lakukan adalah ambil yang baik dan endahkan yang buruk. Dengan cara ini, keyakinan dan harga diri anda akan hanya datang dari dalam diri sendiri. Ia lebih berharga dan bermakna. Ingat, penerimaan orang lain tak menentukan siapa dan di mana anda.

Pastinya anda pernah melalui kegagalan beberapa kali dalam hidup, tetapi tak bermakna ia akan menentukan bagaimana masa depan anda. Keyakinan diri anda terhakis akibat kesilapan lalu dan membuatkan anda sukar untuk mempercayai bahawa anda mampu mencapai kejayaan satu hari nanti. Anda salah.

Kebiasaannya kegagalan yang anda alami adalah hasil daripada percubaan anda dalam sesuatu yang berisiko dan sukar untuk digapai.

Tetapi, apa yang positifnya adalah kejayaan akan dikecapi jika anda mampu bangkit daripada kegagalan lalu. Mungkin anda tak tahu bila anda akan berjaya, tetapi bak kata Jack Ma, "Jika anda tak putus asa, anda masih ada peluang. Berputus asa adalah kegagalan yang paling besar."

Jadi jangan biarkan kegagalan masa lampau menentukan masa depan anda. Selagi anda bernafas, cuba sebaik mungkin.

Anda sesekali tidak boleh menyamakan emosi anda dengan realiti kehidupan. Ini kerana emosi anda bergantung kepada situasi yang tidak menentu. Anda perlu tahu melihat perasaan anda dari sudut lain dan mengasingkannya daripada realiti.

Jika anda gagal, dan emosi anda terbawa-bawa mengatakan anda tidak akan berjaya, padahal anda masih mempunyai peluang yang luas, maka ia akan mempengaruhi keputusan dan tindakan anda selepas itu.

Jadi, anda perlu mengawal emosi sebaiknya, dan tidak membuat keputusan yang penting secara terburu-buru dan dalam keadaan tidak stabil. Percayalah, jika anda membuat keputusan di kala emosi anda tidak stabil, anda akan menyesalinya kelak.


5 Fakta Menarik Tentang Kucing

Kucing merupakan haiwan yang tidak asing lagi dalam kehidupan seharian manusia. Haiwan berbulu yang berkaki empat ini merupakan haiwan yang comel dan sering mencuit hati dengan telatah dan karenah yang dipamerkannya. Berikut merupakan perkara-perkara yang anda perlu tahu tentang kucing.

Kucing merupakan haiwan yang memiliki mata yang unik dan ia memberikan maksud yang tersendiri dalam keadaan yang tertentu. Anak mata kucing akan berubah bentuk atau saiz ketika ia berada dalam keadaan tertentu seperti sedang melihat mangsanya ataupun ketika melihat wajah tuannya.

Menurut Guinness World Records , kucing berusia 26 tahun bernama Corduroy merupakan kucing domestik yang tertua di dunia yang masih hidup. Namun, mengikut rekod, kucing tertua yang pernah wujud merupakan seekor kucing yang bernama Creme Puff dan kucing tersebut berusia 38 tahun 3 hari.

Mengikut satu kajian, kucing merupakan haiwan pemburu yang lebih baik berbanding anjing. Kucing memiliki keupayaan survival yang tinggi dan mampu untuk hidup lebih lama di kawasan hutan liar berbanding anjing.

Menurut penyelidik dari Universiti Lincoln, kucing suka disetuh di bahagian muka mereka, terutamanya di bahagian dagu, bawah dagu, pipi dan kepalanya. Manakala tempat yang paling tidak disukai kucing untuk disentuh adalah di bahagian ekornya, kerana ia merupakan kawasan yang akan menyebabkan kucing berasa tidak selesa sekiranya disentuh.

lelaki yang memelihara dan menyayangi kucing merupakan lelaki yang lebih menarik bagi seorang wanita. Hal ini merujuk kepada kajian yang telah dilakukan oleh penyelidik haiwan peliharaan Dr. Jun McNicholas, wanita melaporkan bahawa mereka lebih tertarik kepada lelaki yang sukakan haiwan.


11 Fakta Menarik Mengenai Tubuh Manusia Yang Kita Patut Tahu

Tubuh badan manusia adalah anugerah yang sangat hebat di atas muka bumi ini. Walaupun teknologi manusia yang terhasil sehingga kini sudah sangat menakjubkan, namun kita masih belum menandingi apatah lagi melepasi ciptaan yang digunakan kita dalam kehidupan seharian ini.

Sehebat-hebat Apple mencipta iPhone dan Mercedes mencipta kereta, tiada satu ciptaan pun dapat menandingi ciptaan Allah iaitu tubuh badan manusia. Tubuh kita merupakan satu mekanisma yang sangat kompleks dan masih kekal misteri, walaupun mereka yang bergelar Pakar perubatan dan saintis sudah beratus tahun membuat eksperimen dan ujikaji.

Iluminasi.com ingin berkongsi dengan anda 12 fakta mengenai tubuh badan manusia yang anda tidak pernah tahu.

Jumlah bakteria dalam lidah seseorang itu bersamaan atau lebih daripada jumlah manusia yang tinggal di muka bumi. Jadi jumlah bakteria dalam mulut mencecah 7 billion? Nak kumur listerine sekarang jugak.

Seperti cap jari, corak pada lidah manusia adalah unik bagi setiap individu. Mungkin lepas ini pengeluar telefon Apple atau Samsung nak cipta telefon menggunakan cap lidah pula? Atau kerajaan menggunakannya sebagai pengenalan diri? Siapa tahu.

Menurut saintis, sehelai rambut manusia boleh menanggung sebiji epal dengan menggantungkannya, namun tidak diberitahu saiz epal tersebut.

Selaju-laju kereta Formula 1, laju lagi kelajuan dorongan otak atau impuls otak. Ia berkelajuan 400 km per jam. Patut la cepat je kalau nak fikirkan sesuatu, baru teringat dah sampai.

Anda hanya tahu 4 jenis kumpulan darah sahaja kan iaitu A, B, AB dan O? Sebenarnya terdapat 29 jenis kumpulan darah di dalam dunia ini, dan yang paling sukar dijumpai adalah kumpulan HH atau namanya kumpulan Bombay. Ianya terdapat pada sekumpulan kecil keluarga di Jepun.

Darah beredar di dalam badan kita tanpa henti dari mulanya badan kita disenyawakan di dalam rahim sehinggalah maut menjemput. Namun tahukah anda darah dalam badan kita bergerak sejauh 19,312 kilometer? Ia bersamaan dengan 223 meter sesaat! Usain Bolt pun kalah!

Mata kita adalah anugerah yang tak ternilai yang dikurniakan oleh Allah. Tanpa mengetahui, mata kita boleh membezakan hampir 10 juta warna yang ada di sekitar kita, namun otak kita tidak dapat mengingati kesemua warna-warna tersebut.

Bukan sahaja rambut, kuku dan bulu ketiak kita sahaja yang sentiasa tumbuh, telinga kita pun sedang tumbuh ketika anda membaca fakta ini! Telinga kita tanpa kita sedari sentiasa tumbuh dengan kelajuan yang amat perlahan, iaitu 1/4 milimeter setahun! Jika anda hidup 20 tahun, telinga anda sudah tumbuh 5 milimeter daripada saiz asal!

Dalam badan kita terdapat berjuta-juta sel bagi memastikan fungsi badan berjalan dengan lancar. Sel-sel ini sentiasa dihasilkan dan juga dibuang. Setiap hari, badan kita akan kehilangan kira-kira 1 juta sel kulit bersamaan 2 kilogram setiap tahun. Pasti ada yang berharap agar lemak juga boleh hilang dengan sendiri sebanyak 2 kilo setahun.

Bagi setiap individu, purata makanan yang kita makan sepanjang umur kita adalah sebanyak 31,751 kilogram. Ianya bersamaan dengan 402 kilogram setahun dan 1.1 kilogram sehari.

Tahukah anda sesetengah kereta Perodua Myvi boleh mencapai kelajuan 160 km sejam? Ia juga bersamaan dengan kelajuan bersin oleh manusia. Patut la mata boleh terkeluar jika bersin sambil buka mata, laju rupanya!


9 Tips WhatsApp Yang Anda Mungkin Tak Pernah Tahu (Bh 1)

Kebanyakan daripada kita ingin menyimpan maklumat penting yang terkandung di dalam WhatsApp untuk digunakan bagi tujuan kerja mahupun peribadi. Oleh itu, ianya amat penting untuk anda membuat salinan pendua jika perlu mengakses perbualan-perbualan lalu. Selain itu, ia juga amat berguna kalau anda bercadang untuk bertukar peranti.

Langkah: Untuk mengaktifkan fungsi ini, pergi ke halaman 'Setting' > 'Chat' > 'Chat backup'.

Bagi yang belum menyedari kewujudan fungsi ini atau masih belum menerokainya, ia ternyata memudahkan untuk anda melihat kembali kepada mesej-mesej penting seperti urusan harian sehinggalah tips pelajaran atau pekerjaan yang dikongsi oleh rakan sekelas atau rakan sekerja. Fungsi starred messages menjimatkan masa anda untuk melihat mesej terdahulu dengan cepat tanpa perlu mencarinya semula.

1. Tekan mana-mana mesej pilihan anda untuk seketika dan sentuh ikon bintang yang hadir pada bahagian atas.

Tatkala sedang berada di hadapan komputer, anda sebenarnya masih boleh mengakses WhatsApp tanpa perlu melihat kepada telefon pintar. Apa yang perlu dilakukan ialah pergi ke web.whatsapp.com serta imbas kod QR yang tertera pada skrin komputer anda menerusi bahagian 'WhatsApp Web'. Hasilnya, anda boleh membalas mesej kenalan anda dengan lebih pantas dan berkesan. Namun, hati-hati jika bos anda sedang berada di pejabat.

Selain permesejan, WhatsApp juga dikenali sebagai alternatif untuk anda memanggil samada kawan atau orang yang tersayang. Bila dah bercakap tu, faham-faham sahajalah memang boleh sampai berjam-jam lamanya. Buat mereka yang sering mengeluh, anda pastinya mahu tahu cara untuk menjimatkan data semasa membuat panggilan menggunakan aplikasi WhatsApp.

Langkah: Di halaman 'Settings' > 'Data usage' > tandakan pada 'Low data usage'.

Sesetengah dari kita gemar menukar nombor telefon bagi tujuan tertentu dan situasi ini pasti menyulitkan pengguna aplikasi WhatsApp. Setelah membeli nombor telefon yang baru, anda sebenarnya boleh memindahkan segala data dan akaun sedia ada dengan mudah tanpa perlu melakukannya secara manual.

Pernah tak anda berasa rimas apabila terpaksa melihat telefon anda setiap kali mesej masuk? Sebagai penyelesaian, anda boleh cuba menetapkan bunyi notifikasi yang berlainan bagi seseorang atau kumpulan sembang (group chat) tertentu yang penting seperti berkaitan hal kerja atau kekeluargaan. Dengan ini, anda boleh menghadkan jumlah masa atau kekerapan untuk melihat telefon pintar anda.

1. Tekan 'View contact' pada nama individu atau 'Group info' pada kumpulan sembang.

2. Pilih 'Custom notifications' dan anda boleh pilih bunyi kegemaran anda.

Bagi mereka yang terdiri daripada pelajar mahupun golongan bekerja, anda boleh membuat penghantaran dokumen seperti Word, Excel, Powerpoint dan PDF melalui WhatsApp. Bukan sahaja dapat menjimatkan masa, malah ia juga boleh menjadi alternatif kepada emel apabila melibatkan urusan rasmi yang bersesuaian dan dibenarkan.

Langkah: Klik pada ikon 'Attachment' > 'Document' > pilih dokumen yang mahu dihantar.

Sesetengah orang kurang gemar melihat seseorang itu sedang online atau sudah membaca mesej yang dihantar. Jika anda salah seorang daripada mereka, anda boleh menghapuskan fungsi tanda biru (blue tick) ini untuk tujuan privasi dan keselamatan. Siapa tahu dengan cara ini anda mungkin boleh elakkan pergaduhan serta penjelasan panjang lebar bersama pasangan anda kerana tidak membalas mesej mereka atas sebab yang tidak dapat dielak.

Langkah: 'Settings' > 'Account' > 'Privacy' > nyahtanda 'Read receipts'.

Pernahkah anda tertanya-tanya mengapa memori telefon anda sentiasa penuh sedangkan anda jarang berswafoto atau menyimpan video? Ini mungkin disebabkan kumpulan sembang (group chat) yang anda sertai sentiasa dipenuhi dengan gambar dan video yang kemudiannya dimuat turun secara automatik tanpa anda sedari.

Langkah: 'Settings' > 'Data usage' > 'When using mobile data' / 'When connected on Wi-Fi' / 'When roaming' > nyahtanda pada kotak yang berkenaan.


Mengapa terdapat nombor plat kenderaan yang pelik dan apakah maksudnya?

Nombor plat merupakan satu benda yang wajib dipamerkan oleh kenderaan bermotor yang telah didaftarkan di Malaysia. Hal ini telah dikuatkuasakan oleh pihak Jabatan Pengangkutan Jalan Malaysia.

Terdapat pelbagai nombor plat di Malaysia dan semuanya merupakan nombor-nombor yang unik dan berlainan daripada nombor plat yang lain. Namun, tahukah anda di manakah nombor plat kenderaan tersebut didaftarkan berdasarkan huruf permulaan nombor plat tersebut?

Jadi, janganlah anda berasa pelik sekiranya anda terserempak dengan kenderaan bermotor yang mempunyai nombor plat yang jarang ditemui dan unik kerana nombor plat tersebut termasuk dalam kategori nombor plat khas di Malaysia.


Kenapa EQ Lebih Penting Daripada IQ Dalam Realiti Kehidupan Sebenar?

Hidup ini sangat subjektif, setiap individu mempunyai pandangan dan pendapat masing-masing. Namun, apakah kriteria yang paling penting dalam memastikan kejayaan hidup dikecapi?

Adakah ia dengan kejayaan akademik, ataupun dengan pandai bergaul dan bawa diri? Ia telah menjadi perbahasan yang hangat dan telah lama dibincangkan, namun masih tidak mendapat jawapan yang tepat mengenai mana satu yang lebih penting sama ada IQ (Intelligence Quotient) atau EQ (Emotional Intelligence)?

Bagi yang tak tahu, IQ adalah definisi bagi jumlah markah yang diperolehi daripada beberapa ujian standard direka untuk menilai kepintaran manusia. Manakala EQ pula adalah kecerdasan emosi untuk mengenal pasti, menggunakan, memahami dan menguruskan emosi ke arah positif bagi melegakan tekanan, berkomunikasi dengan baik, kebolehan memahami dan berkongsi perasaan, mengatasi cabaran dan juga meredakan konflik.

Untuk memudahkan pemahaman, mereka yang mempunyai IQ biasanya pelajar yang pintar dan berjaya dari segi akademik di sekolah, dan tinggi EQ pula mereka yang pandai bergaul dan biasanya disenangi ramai. Ada pendapat yang mengatakan IQ lebih penting kerana ia mampu untuk menyelesaikan masalah dengan lebih efisyen manakala yang menyokong pendapat EQ lebih penting berpendapat bahawa cara mempratikkan emosi dalam mengawal hidup adalah lebih diperlukan. Pendek kata, IQ adalah pemikiran menggunakan otak manakala EQ pula pemikiran menggunakan hati.

Jika kita meletakkan kedua-dua IQ dan EQ ke dalam realiti kehidupan sebenar, sebagai contoh di sekolah, mereka yang mempunyai IQ yang lebih tinggi biasanya adalah pelajar terpintar di sekolah dengan pencapaian akademik terbaik tetapi lebih kurang bersosial dan biasanya lemah dalam sukan.

Manakala mereka yang mempunyai EQ yang tinggi pula, adalah mereka yang popular, disenangi dan juga menjadi ketua dalam aktiviti atau kelab-kelab. Biasanya meluangkan masa bergaul dengan rakan lain, serta lebih aktif dalam sukan.

Tetapi, jika individu tersebut mempunyai kedua-dua IQ dan EQ yang tinggi, pencapaian mereka sememangnya tidak dinafikan, biasanya menjadi ketua pengawas, pintar dalam akademik dan juga bersosial, namun, tak ramai.

Jika anda menonton siri televisyen The Big Bang Theory, watak utamanya Sheldon Cooper, seorang ahli fizik mempunyai IQ yang sangat tinggi iaitu dengan markah 187. Namun beliau gagal dalam memahami emosi sesorang serta tidak peka kepada persekitaran sekeliling dan juga lemah dalam sukan. Sebagai contoh, bagi seorang yang tinggi IQ, beliau tidak pandai memandu kereta. Ironi kan?

Jadi, mana satu? Jom kita selami IQ dan EQ dengan lebih dalam.

Pada satu ketika, IQ menjadi penanda aras kepada penentu kejayaan seseorang kerana mereka ini dianggap sudah ditakdirkan untuk berjaya. Mereka ini dikatakan adalah hasil kepada genetik yang baik. Namun, pakar-pakar masa kini berpendapat IQ tidak lagi menjadi penentu kejayaan seseorang.

Daniel Goleman, seorang pakar psikologi dan penulis buku 'Emotional Intelligence' mengatakan bahawa EQ mungkin lebih penting dari IQ kerana mereka (pakar psikologi lain) berpendapat bahawa piawaian mengukur kepintaran dan kecerdasan otak (markah IQ) adalah terlalu sempit dan cetek, serta tidak merangkumi keseluruhan kepintaran manusia. Pendek kata, ia hanya menunjukkan kepintaran seseorang, hanya dari segi akademik.

Malah, kepintaran seseorang itu bukanlah diukur hanya sekadar dari sudut akademik sahaja tetapi terdapat beberapa lagi kategori kecerdasan yang mana seseorang itu mungkin lebih cenderung kepada kemahiran lain selain akademik, kata Howard Gardner, juga seorang pakar psikologi.

Daripada hanya menumpukan kepada satu jenis kepintaran, pakar-pakar ini percaya bahawa kebolehan untuk memahami dan meluahkan emosi boleh menjadi sesuatu yang lebih penting mengatasi kecerdasan akademik.

Jika dilihat pada dunia masa kini, lebih-lebih lagi dalam dunia perniagaan, EQ memberikan impak yang amat besar dalam beberapa aspek. Banyak syarikat yang mewajibkan bakal pekerja mereka untuk menjalani ujian EQ ketika ditemuduga.

Mereka yang mempunyai EQ yang tinggi, menurut kajian, mempunyai potensi kepimpinan yang tinggi. Ini membuktikan bahawa EQ adalah sesuatu yang sangat penting kepada mereka yang menjadi pengurus atau pemimpin perniagaan.

Contoh dibuktikan melalui sebuah syarikat insurans menyedari situasi ini bahawa EQ memainkan peranan penting dalam bidang penjualan. Agen insurans yang mempunyai tahap EQ yang lebih rendah menjual polisi dengan purata RM230,000 manakala agen tinggi EQ menjual polisi bernilai RM487,000.

Ini kerana kebolehan mengenalpasti emosi dan menggunakan emosi untuk memudahkan komunikasi sosial boleh mempengaruhi pilihan pengguna dan seterusnya mempengaruhi keputusan mereka untuk membuat pembelian.

1. EQ mempunyai kesan yang lebih terhadap kejayaan berbanding faktor-faktor lain

Ya memang benar jika IQ anda tinggi dan resume anda kelihatan mengagumkan, secara adat, mudah untuk anda dapat kerja. Namun kekurangan EQ boleh menyebabkan anda dibuang kerja. IQ anda menyumbang hanya 20% kepada kejayaan dalam hidup, manakala kebolehan menggunakan emosi dan kemahiran bersosial lebih menentukan ke mana dan bagaimana kejayaan boleh dicapai.

Mungkin ini sebabnya orang mengatakan CGPA bukanlah penentu segalanya. Ramai juga yang mempunyai daya kecerdasan otak yang tinggi, tetapi gagal mengawal emosi, akhirnya tidak dapat menggunakan kepintaran mereka ke arah lebih baik

Situasi masa kini membuktikan bahawa banyak syarikat tidak lagi hanya memandang kelayakan akademik, tetapi lebih kepada cara anda berkomunikasi dan keperibadian anda, iaitu EQ.

Kemahiran bersosial dan cara pembawakan diri amatlah penting dalam dunia pekerjaan. Anda perlu lebih peka mengenalpasti emosi orang lain, serta emosi anda sendiri. Dengan ini anda lebih mudah untuk meluahkannya.

Jika anda tidak pandai mengawal emosi serta memahami emosi orang lain, sukar untuk anda menjalani hubungan baik anda dengan orang lain.

Dalam situasi ini, EQ lebih memainkan peranan penting daripada IQ. Realitinya ramai di antara mereka yang mempunyai IQ yang tinggi namun tidak pandai bergaul dan menyesuaikan diri dengan persekitaran. Jika bijak dalam akademik sahaja tetapi tidak pandai membawa diri, tiada gunanya.

Sudah tentu kedua-dua kesihatan ini berhubunga kait. 80% daripada masalah kesihatan yang dialami adalah datang daripada tekanan kerja. Mengapa kita rasa tertekan dengan kerja, kerana emosi kita terganggu. Jadi, dengan bijak mengawal emosi, secara tak langsung anda dapat mengawal tekanan yang datang daripada kerja, seterusnya mengurangkan risiko kesihatan fizikal.


13 Fakta Pelik Dan Kelakar Mengenai Adolf Hitler Yang Anda Tak Tahu

Anda sudah pasti lebih mengenali siapa Adolf Hitler dan sifat-sifat serta kewibawaannya sebagai seorang diktator dalam : "Adolf Hitler : Diktator Nazi Jerman Pencetus Perang Dunia Ke-2" yang lalu. Beliau adalah seorang yang terkenal dengan sifat tegas dan bengis dan mempunyai imej yang sangat hebat dikalangan rakyat-rakyatnya. Mereka sangat menghormati dan takutkan beliau ketika era pemerintahan diktatornya.

Namun, sepanjang hidup beliau selain daripada cerita mengenai bagaimana beliau mula menyertai pasukan ketenteraan hinggalah mencetuskan Perang Dunia Kedua, beliau tidak terlepas daripada mempunyai cerita dan insiden yang sangat pelik dan melucukan. Iluminasi.com ingin berkongsi fakta pelik dan lucu mengenai diktator Nazi Jerman Adolf Hitler.

Nama sebenar ayah Adolf Hitler adalah Alois Schicklgruber, namun beliau menukarkannya kepada Alois Hitler pada 1877. Jika tidak tentulah tidak wujud Adolf Hitler, sebaliknya Adolf Schicklgruber. Aduh, nak type nama keluarga beliau pun susah.

Ketika Perang Dunia Pertama tercetus, seorang tentera British telah menyelamatkan seorang tentera German, yang bernama Adolf Hitler. Ironi kan? Orang selamatkan nyawa dia, lepas tu dia pula cetuskan perang dengan negara yang selamatkannya.

Ketika gagal dalam penggulingan kerajaan dalam insiden "Beer Hall Putsch", beliau ditangkap dan rekod kesihatan di ambil. Dalam rekod itu menunjukkan beliau mengalami “right-side cryptorchidism” atau dengan kata lain, testis kanannya tidak kelihatan (berada di dalam). Biasanya kejadian ini berlaku ketika masih kecil namun Professor Peter Fleischmann berkata berdasarkan pada rekod, berkemungkinan testis kanannya itu terbantut. Opps. Walaupun mempunyai satu telur, Hitler masih berani mencetuskan Perang Dunia Kedua, bayangkan jika beliau ada telur lengkap.

Ketika berumur 5 tahun, ketika sedang bermain di atas tasik beku, Hitler telah jatuh ke dalamnnya. Namun beliau diselamatkan oleh seorang kanak-kanak seusia dengannya. Kemungkinan jika beliau tidak diselamatkan, mungkin tak berlaku Perang Dunia Kedua. Namun itulah yang dikatakan takdir. Liat sungguh nyawa Hitler.

Ketika ditangkap atas tuduhan khianat untuk gulingkan kerajaan dan dipenjarakan selama 9 bulan, Hitler dikatakan menulis surat kepada pengedar kereta Mercedes dan merayu untuk mendapatkan pinjaman membeli kereta. Sedihnya.

Walaupun kebencian terhadap Yahudi di dalam diri Hitler sangat tinggi namun beliau masih ada perikemanusiaan. Ketika Hitler masih kecil dan keluarganya mengalami masalah ekonomi, mereka sering dirawat oleh seorang doktor Yahudi dan doktor tersebut tidak mengenakan apa-apa bayaran terhadap mereka. Doktor tersebut diberi jaminan keselamatan oleh Hitler dan dipanggil "Yahudi mulia". Ingat jasa juga si Hitler ni.

Pada tahun 1939, Adolf Hitler pemimpin parti Nazi Jerman telah dicalonkan dalam anugerah terunggul ini oleh ahli parlimen Sweden, E.G.C. Brandt. Ia adalah sebagai satu kritikan sindiran terhadap diktator itu. Namun cadangan sindiran itu tidak diterima dengan senang oleh pihak pengurusan dan telah melucutkan cadangan tersebut pada 1 Februari 1939. Perli rapat nampak!

Disebabkan sikap Hitler yang bengis dan terlalu tegas, satu inisiatif telah dilakukan oleh perisik Amerika Syarikat. Mereka cuba untuk memasukkan hormon wanita (estrogen) ke dalam makanan Hitler untuk "melembutkan" Hitler. Ini kelakar. Ganas sangat sampai terpaksa guna cara ini.

Betul la orang cakap, setiap kelebihan pasti ada kekurangan. Penulis tergelak sehingga nak terkucil. Hitler yang bertanggungjawab atas kematian berjuta orang serta pembunuhan beramai-ramai jutaan orang Yahudi adalah seorang yang takutkan kucing (Ailurophobia). Tidak ketinggalan, diktator  Itali ketika itu yang menerajui Itali dalam Perang Dunia Kedua, Benito Mussolini, turut mengalami komplikasi yang sama. Patut hantar tentera kucing je lawan dengan Jerman.

Oleh sebab Hitler berasa bahawa dia adalah lelaki rebutan di Jerman ketika itu, jadi beliau cuba merahsiakan hubungannya dengan kekasihnya iaitu Eva Braun. Tindakan ini adalah untuk mendapatkan sokongan tidak berbelah bagi daripada kaum wanita di Jerman ketika itu. Perasan juga abang misai pendek ni ya, tapi jika dilihat dengan teliti, kacak juga abang Hitler ni.

Ketika kuasa D-Day mendarat di utara Perancis, Hitler sedang tidur. Tiada general Hitler yang berani memberi arahan untuk menghantar tentera bantuan tanpa izin Hitler, dan juga tiada siapa berani kejutkan Hitler. Mungkin ini sebabnya Jerman dan pakatan Axis kalah dalam Perang Dunia Kedua, sebab Hitler tertidur, namun ia bukan sebab betul mereka kalah. Penulis je rasa kalau Hitler tak tidur, mesti sejarah tak sama macam sekarang.

Dalam parti Nazi pimpinan Hitler, nombor keanggotaan parti beliau adalah 555. Namun trik yang dilakukan di sini adalah mereka mula mengira nombor keahlian parti bermula dari 500, jadi sebenarnya Hitler adalah ahli ke-55, bukan ke-555. Bijak betul otak mereka untuk membuatkan parti Nazi kelihatan seperti sebuah parti besar!

Setelah Hitler mengetahui bahawa pakatan Axis akan tewas dalam WW2, beliau mengambil keputusan untuk berkahwin dengan kekasihnya, Eva Braun pada 29 April 1945. Disebabkan beliau takut selepas mendapat berita kematian sekutunya iaitu diktator Italy, Benito Mussolini dibunuh oleh pakatan Allied, beliau membuat keputusan untuk membunuh diri bersama isterinya itu, selpas 40 jam dari majlis perkahwinan mereka. Sedih pula kalau fikirkan kisah ini.


Mesin Ini Mencetak Cerita Pendek Untuk Mereka Yang Menunggu Tren

Membaca terbukti dapat membantu diri kita dalam beberapa aspek. Antaranya adalah meningkatkan kepintaran, mengurangkan tekanan, menambah kosakata, menjadikan memori bertambah baik dan banyak lagi. Bayangkan jika anda sedang menunggu bas atau tren, semestinya dengan membaca adalah lebih baik daripada budaya zaman sekarang yang hanya suka menghabiskan setiap masa terluang dengan bermain telefon pintar.

Di Perancis, satu trend baru sedang dicipta bagi mengatasi masalah ini seterusnya membina masyarakat yang lebih berdaya cerdas dan berilmu. Syarikat kereta api Perancis, SNCF, telah memasang mesin layan diri yang bukannya menjual snek atau minuman, tetapi menyediakan perkhidmatan mencetak cerita pendek. Apa yang lebih menariknya, ia adalah percuma.

Ya, percuma. Idea menarik dan bermanfaat ini tercetus apabila salah seorang pengasas mesin ini sedang berdiri di hadapan mesin layan diri yang menjual snek dan terfikir pasti ada cara lain untuk dilakukan sementara menunggu, daripada hanya makan snek, maka terhasilah "Short Edition"

Mesin ini mencetak cerita pendek kepada orang awam yang dilengkapi dengan 3 pilihan durasi cerita iaitu 1, 3 atau 5 minit bergantung kemahuan pengguna. Menurut SNCF lagi, idea ini bertujuan menggalakkan penumpang untuk menikmati kesusasteraan yang berkualiti disamping memperkenalkan budaya menaiki dan menggunakan kereta api dengan cara lebih mudah.

Mereka menggambarkan ia sebagai "sebuah perjalanan sebelum perjalanan seterusnya", yang menjelaskan bahawa membaca itu juga sebagi sebuah perjalanan. Hampir 5,000 penulis telah menyumbang cerita untuk digunakan oleh servis itu dan selama 6 bulan beroperasi, hampir 100,000 cerita pendek telah dicetak.

Menurut penerbit yang menggalas tugas menyusun projek itu, Short Edition, pelbagai jenis cerita dan topik yang dimuatkan ke dalam mesin tersebut, antaranya adalah sastera klasik, puisi dan juga cerita fiksyen.

Sememangnya suatu usaha yang patut dipuji dan dikembangkan serta digunapakai di negara-negara lain juga. Bayangkan jika terdapat satu mesin ini di setiap stesen kereta api di Malaysia atau di Kuala Lumpur, pastinya ia akan memberikan manfaat yang tidak ternilai yang akan meneraju masyarakat kita ke arah yang lebih baik. Harap-harap Perdana Menteri kesayangan kita terbaca artikel ini dan memasang mesin-mesin ini!


5 haiwan pelik dan jarang kita dengar

Haiwan atau binatang ialah sekelompok besar organisma eukariot multisel yang tergolong dalam alam Animalia atau Metazoa. Apabila berkembang, pelan badannya pada kesudahannya menjadi tetap, namun ada sesetengah spesies yang menjalankan proses metamorfosis di pertengahan riwayatnya. Kebanyakan haiwan adalah motil, iaitu boleh bergerak secara spontan dan berdikari. Semua haiwan juga merupakan heterotrof, iaitu perlu memakan organisma lain atau hasil keluarannya demi menyara hidup.

Di dalam dunia ini, terdapat banyak hidupan yang masih belum ditemui dan dikaji dan ada sesetengah haiwan yang anda tidak percaya bahawa ia wujud. Hal ini kerana, sesetengah spesies haiwan berada dalam kategori haiwan terancam dan sesetengah haiwan yang lain telahpun pupus.

Haiwan ini merupakan antara spesies monyet yang tertua di dunia. Haiwan ini menetap di benua Asia dan ia banyak dijumpai di kawasan Selatan China, Utara Vietnam dan Myanmar. Haiwan ini menetap di kawasan hutan pergunungan. Mereka menghabiskan hayat mereka untuk berada di atas pokok dan tinggal di dalam kumpulan yang besar. 1 kumpulan haiwan ini boleh mencecah sehingga 600 ekor.

Rama-rama ini merupakan satu spesies yang unik kerana sayapnya adalah lutsinar. Sayapnya boleh membesar sehingga 6.1 cm lebar. Haiwan ini banyak dijumpai di kawasan Amerika Selatan tertutamanya di negara Chile. Ketika musim penghijarahan, haiwan ini boleh terbang jauh dan berhijrah ke negara Mexico dan Texas.

Haiwan ini merupakan spesies yang banyak di temui di Australia terutamanya di bahagian selatan Australia. Tidak seperti kura-kura biasa, haiwan ini mampu mengeluarkan kepalanya dengan banyak kerana lehernya yang panjang. Rekod panjang maksimum bagi seekor kura-kura ini untuk mengeluarkan kepalanya adalah sebanyak 28.2 cm iaitu hampir bersamaan dengan 2 pembaris normal!. Apabila haiwan ini berasa terancam, ia akan mengeluarkan satu cairan yang busuk untuk mengelakkan musuh daripada mendekatinya.

Haiwan ini merupakan sejenis ikan yang tinggal di kawasan perairan Peru. Ia merupakan spesies haiwan yang unik berukuran 10 kaki dan mampu membesar sehingga 249 kaki panjang. Ikan ini seolah-olah dipakaikan dengan gincu dan ia merupakan haiwan yang tidak mampu berenang dengan baik. Oleh hal yang demikian, haiwan ini lebih kerap ditemui "berjalan" di dasar laut berbanding berenang bebas di dalam laut.

Haiwan ini merupakan spesies haiwan terancam dan hampir pupus. Pada masa kini, haiwan ini hanya dapat ditemui di satu lokasi di Russia dan 3 lokasi di Kazakhstan. Pada abad ke-19, haiwan ini dapat ditemui di negara China dan Mongolia namun kini haiwan ini telah pupus di kawasan tersebut.


7 Gambar Menakjubkan Dari National Geographic Travel Photographer of the Year 2017

Gambar mampu memberikan seribu makna tanpa perlu berkata-kata. Ia mengekspresikan sesuatu perasaan yang tidak dapat digambarkan. Bagi sesetengah orang, gambar boleh menjadi salah satu medium untuk menenangkan diri serta mengembalikan memori yang mungkin hampir hilang ditelan masa. Bak kata orang, sebuah gambar tidak akan pernah berubah walaupun keadaan atau orang di dalamnya sudah tidak sama seperti dulu.

Kali ini, iluminasi.com ingin berkongsi dengan anda 7 gambar menakjubkan yang menyertai "2017 National Geographic Travel Photographer of the Year".

Gambar unik seakan abstrak ini adalah hasil karya jurugambar India, Pradeep Raja. Di ambil ketika bulan Ramadhan, gambar menarik ini menunjukkan kaum muslimah dengan pelbagai warna tudung sedang menunaikan solat sunat Tarawih. Gambar ini diambil di lokasi masjid terbesar di Asia Tenggara iaitu Masjid Istiqlal, Jakarta, Indonesia.

Di Bangladesh, menaiki tren secara menumpang percuma adalah antara cara pengangkutan yang paling norma, walaupun ianya berbahaya dan salah di sisi undang-undang. Terdapat pelbagai insiden yang pernah berlaku sebelum ini di mana penumpang seperti ini terkena renjatan elektrik dan putus anggota badan, dan terjatuh ke atas landasan serta berlanggar dengan terowong. Walau apa cara sekalipun yang dilakukan oleh pihak penguatkuasa Bangladesh, ia tidak dapat menghalang dua adik-beradik ini, Taj dan Akash daripada berlari dan melompat ke atas kereta api ini setiap hari dari satu stesen ke satu stesen bersama ibu mereka untuk mencari nafkah.

Gambar yang diambil oleh Jobit George dari India ini menunjukkan sepasang bapa dan anak sedang duduk di atas tembok dinding pada pagi Hari Raya Aidilfitri dengan pakaian tradisional. Terserlah keindahan perhubungan yang dibina dengan cara yang mudah dan penyayang oleh mereka. Gambar di ambil di sebuah masjid di New Delhi, India.

Kelihatan seorang sami buddha sedang senyum apabila gambar diambil. Jurugambar ini menceritakan bagaimana beliau sukar untuk mengambil gambar sami ini sehinggakan terpaksa mengejarnya kerana sami ini sentiasa menutupkan wajahnya. Kemudian jurugambar ini menjerit dalam bahasa Cina "Pai yi zhang ba!" yang bermaksud "Hanya satu gambar", kemudian sami itu menoleh sambil tertawa.

Gambar yang agak dramatik di mana kelihatan seorang warga emas sedang mandi di tepi Sungai Yamuna, India. Sungai ini merupakan sungai yang tercemar kerana terlalu berselut dan dipenuhi dengan najis. Walaubagaimanapun ia dianggap sebagai sungai yang suci oleh orang tempatan dan menjadi tempat orang tempatan "mandi suci. Ia merupakan sungai kedua tersuci selepas Sungai Gangga. Terdapat banyak burung camar di sini yang datang dari Siberia pada musim sejuk.

Tergambar seorang kanak-kanak perempuan sedang melihat neneknya sedang menyediakan makan malam bagi isi rumah manakala datuknya sedang menyalakan kayu api sebagai dapur mereka. Gambar yang di ambil di sebuah perkampungan kecil di Wuyuan, China dan dianggarkan lebih kurang 250 juta orang dari perkampungan kecil terpaksa berhijrah ke bandar-bandar besar untuk mencari rezeki lantas meninggalkan ibu bapa serta anak-anak mereka di kampung halaman.

Lakaran memori ini disemadikan oleh jurugambar Lauren Breedlove dari Amerika Syarikat ketika lawatannya ke Cuba. Aura yang ada pada wanita "Lady Havana" ini yang dijelaskan oleh Lauren, "Matanya seolah-olah menggambarkan seribu cerita" ketika Lauren sedang bersiar-siar di jalan di Old Havana. Lauren kemudiannya mendekati wanita ini dan meminta untuk mengambil gambarnya dengan menawarkan sejumlah wang kecil yang dipinjam daripada rakannya. Wanita ini bersetuju lantas memberikan gaya seperti bos.

Bagi mereka yang mempunyai bakat fotografi, anda masih berpeluang untuk turut sama menyertai pertandingan ini yang masih menerima penyertaan sehingga 30 Jun 2017. Pertandingan ini mempunyai 3 kategori iaitu "nature, cities and people", dan menawarkan hadiah yang begitu lumayan iaitu pengembaraan 10 hari untuk dua orang menyertai pasukan ekspedisi National Geographic ke Galápagos, Archipelago. Juga terdapat anugerah bagi setiap kategori yang akan membawa pulang wang tunai. Untuk maklumat lanjut sila layari : Travel Photographer of The Year Contest 2017